2 март куни Интерпол миллий марказий бюросида ўтказилган матбуот анжуманида «AVTO OLTMISH OY» МЧЖ мансабдорлари устидан қўзғатилган жиноят иши бўйича янги тафсилотлар эълон қилинди, деб хабар беради Kun.uz мухбири.\n«Тергов давомида «AVTO OLTMISH OY» МЧЖ таъсисчиси ва бошқа мансабдорлари фуқароларга фоизсиз, пулини 5 йил давомида бўлиб-бўлиб тўлаш шарти билан автотранспорт олиб беришни ваъда қилиб, одамлардан транспорт воситаси турига қараб 2 млн. сўмдан 10 млн. сўмгача пул олган, бироқ зиммаларидаги мажбуриятни тўлиқ бажаришмаган.\nТергов давомида 18818 нафар мижоз жамиятга 57 миллиард 412 миллион сўм тўлов қилгани аниқланди.\nШундан мижозларга автомашина сотиб олиб бериш учун «Қибрай авто-мото сервис» МЧЖга 24 миллиард 6 миллион сўм кўчириб берилган, бу пулга 96 нафар мижозга транспорт воситаси етказиб берилган холос. Қолганларга эса автомашина олиб бериш юзасидан мажбуриятини бажариш учун ҳисоб рақамида етарли пул маблағлари мавжуд бўлмаган.\nМижозларга етказиб берилган 96та автомобиль ҳам одамлар жамият ҳисобига тўлаган пуллар ҳисобига олинган. Эртага жабрланувчиларга етказилган зарарни қоплаш мақсадида бу автотранспорт воситасини хатловдан ўтказилса, ушбу автомобиль эгалари ҳам жабрланувчига айланиб қолади. Чунки у автомашинанинг фақат бошланғич тўловинигина тўлаган», – деди ИИВ ҳузуридаги Тергов департаменти бўлим бошлиғи Азизбек Долихўжаев.\nМаълум қилинишича, жиноят иши 2019 йилнинг 12 октябрида Жиноят кодексининг 188-моддаси 1-қисми билан қўзғатилган, бунга UzAutoMotors АЖнинг ИИВга ушбу МЧЖнинг фуқароларга фоизсиз, пулини 5 йил (60 ой) муддатга бўлиб тўлаш шарти билан шубҳали фаолият кўрсатаётганини билдириб йўллаган мурожаати юзасидан терговга қадар суриштирув вақтида аниқланган ҳолатлар асос бўлган.\n«Жабрланувчиларга етказилган умумий зарарнинг ундирилган қисми 34 миллиард 148 миллион сўм бўлиб, шундан нақд пул шаклидагиси 26 миллиард сўм, хатланган мол-мулклар эса 8 миллиард 148 миллион сўмдан иборат.\nҲозирда 28та турли русумдаги умумий баҳоси 2,1 миллиард сўмга тенг бўлган транспорт воситаларини хатлаш чоралари кўрилмоқда.\nМЧЖ раҳбари ва унинг шериклари ўзларининг жиноий фаолиятлари давомида бир қатор МЧЖларни ташкил қилган. Мазкур молиявий субъектлар устав жамғармасини мижозлар томонидан топширилган пул маблағлари эвазига шакллантирганликлари туфайли ушбу жамиятларга нисбатан ҳам жиноят ишлари қўзғатилган ва ягона иш юритувга бирлаштирилган», дейди Азизбек Долихўжаев.\nТергов департаменти бошлиғи ўринбосари – Жиноятларни тергов қилиш бошқармаси бошлиғи Ойбек Қулбековнинг билдиришича, иш бўйича гумонланувчилар эҳтиёт чораси сифатида қамоқда сақланмоқда, бир нафар гумонланувчига нисбатан «гаров» эҳтиёт чораси қўлланилган.\nҲужжатли тафтиш якуни бўйича қолган шахслар ва жамиятнинг вилоятлардаги филиалларидаги менежер ҳамда кассирларининг ҳаракатларига ҳуқуқий баҳо берилади.\n«Жиноят иши бўйича Тергов департаменти ва унинг қуйи тизимдаги ходимларидан иборат тергов гуруҳи ташкил этилган бўлиб, ҳозирда республиканинг барча ҳудудларида тергов ҳаракатлари олиб бориляпти ва департамент томонидан жамланиб келинмоқда. Шу пайтга қадар 17 минг нафар фуқаро сўроқ қилинди.\nЖиноят иши бўйича дастлабки тергов муддати 5 ойга, яъни шу йилнинг 12 мартига қадар узайтирилган эди. Жабрланувчиларнинг сони кўплиги ва улар республиканинг турли ҳудудларидан бўлгани, жабрланувчиларга етказилган зарарни қоплаш мақсадида айбланувчиларнинг мижозлардан қабул қилган пул маблағларини қандай мақсадда сарфлаганига аниқлик киритиш учун тергов муддатини 7 ой, яъни 2020 йил 12 майга қадар узайтириш чораси кўрилмоқда.\nАйбланувчилар томонидан жабрланувчиларга етказилган зарарларни ундириш масаласи суд жараёнида ҳал этилади», – дейди Ойбек Қулбеков.\nҚайд этилишича, турли ҳудудларда яшовчи жабрланувчилар Тошкентга келиб-кетиб овора бўлмаслиги учун жойларда тергов гуруҳлари ташкил этилган.\nМазкур жиноят иши бўйича бошқа жабрланувчилар қўлларидаги ҳужжатлар: шартнома ва тўлов квитанциялари билан Ўзбекистоннинг барча туман ва шаҳарларидаги ички ишлар органларига мурожаат қилишлари мумкин.


ИнтерФУТБОЛ :: Суперлигамиз қачондан давом этиши, ТВ-трансляциялар ҳақида ва...\nСуперлигамиз қачондан давом этиши, ТВ-трансляциялар ҳақида ва...\nЕвропа чемпионатлари қачон бошланиши ва қандай ўтказилиши юзасидан миллион хил хабарлар чиқди. Хусусан, ўзим ҳам Футбол-ТВ студиясида бу каби хабарларни ҳамкасбларим билан кўп муҳокама қилдим. Айтишим керакки, ўша таҳминлар таҳминлигича қолиб кетди. Чунки карантин қачон якунига етиши фақатгина Яратганнинг ўзига аён.\nЕвропа билан солиштирганда ишларимиз анча яхши. Биринчидан, минг шукрки Ўзбекистон карантин даврида касалликни юқтириш ва шу билан боғлиқ ўлимлар борасида кам талофат кўрди, ҳаммаси кутганимиздан яхшироқ назорат қилинди. Иккинчи томондан эса биз улардан фарқли равишда 2021 йилги мавсум режаларини тўла ишлаб чиқиб улгурмагандик (шу жойини минг ҳижолат билан ёздим). Европа клублари эса мавсумни якунлай олмаслиги катта эҳтимол, боиси улар келаси мавсум ҳақида аллақачон бош қотириб қўйишган. Ўртада эса вақтдан ютказишяпти.\nШунингдек, бизда июль ойида катта танаффус бор. Энг бўлмаган ҳолатда ўша вақтга ҳам ўйинлар қўйишга мажбур бўлишимиз мумкин. Аввал ҳам айтганимиздек, муаммодан қочиш эмас, уни ҳал қилишни ўрганиш керак. Қиш совуқ, июль иссиқ деб ўтиравермай, прожекторларни яхшиласак, совутиш, иситиш тизимларига эътибор қилсак, қишин-ёзин футбол ўйнашимиз мумкин. Биз 4 фаслни кўрадиган бахтли одамлармиз, фақатгина бундан оқилона фойдаланишни билмаймиз. Футбол ўйнаб бўлмайди, деб қутилиб қўя қоламиз. Акалар, Илон Маск жаҳонни ўзгартираман деб фазоларда учяпти, Қатар бутун дунёни ортидан эргаштириб, мундиални қишга суряпти. Биз қачонгача июлни иссиқ деймиз? Биз унга ечим топиш ҳақида ўйлашимиз керак (ўтлаб кетганим учун узр албатта).


Эрдўғон: Анқара Қримни Россияники дея тан олмайди\n11 апрел 2021, Тошкент вақти: 15:41\nЭрдўғон ва Зеленский, Киев, 2020 йил 3 феврали.\nТуркия президенти Ражаб Тоййиб Эрдўғон 3 февраль куни Киевда Украина президенти Володимир Зеленский билан музокаралар ўтказди.\nМузокаралардан кейин ўтказилган матбуот анжуманида Зеленский муҳокама қилинган мавзулар орасида Россия томонидан Қримнинг аннексия қилиниши ва Донбассдаги можаролар ҳам бўлганини айтди. Украина президенти Россияга қарши туришда Киев позициясини дастаклагани учун Туркияга миннатдорчилик билдирди. Зеленскийга кўра, Туркия Россия томонидан қўлга олинган ва тутиб турилган маҳбусларни, жумладан, қрим татарларини озод қилишда ёрдам беришга тайёрлигини билдирган.\nЭрдўғон ўз мамлакати Қримни Россияники дея тан олмаслиги ва яриморолнинг эгалланишини аннексия, дея ҳисоблашини урғулади. Унга кўра, Анқара Украинадаги ислоҳотларни қўллаб-қувватлайди.\nМузокаралар аввалида Эрдўғон фахрий қоровулга мурожаатан: “Слава Украине!” (“Украинага шон-шарафлар!”) деди. Бунга жавобан украин ҳарбийлари “Героям слава!» (“Қаҳрамонларга шон-шарафлар!”) дейишди.\nМатбуот анжумани чоғида Зеленский Сурияда олти нафар турк ҳарбийси нобуд бўлгани муносабати билан Туркия президентига таъзия изҳор қилди.\nЭрдўғоннинг Украинага ташрифи Россия-Туркия муносабатлари Суриядаги ҳодисалар туфайли кескинлашган бир пайтда амалга оширилди. Туркия расмийлари Россияни Сурия президенти Башар Асад қўшинларининг Идлиб вилоятида қуролли мухолифатга қарши амалиётларига тўсқинлик қилмаётганликда айбламоқда. Бу ҳужумлар оқибатида кузатув пунктида бўлган турк ҳарбийлари ҳаётдан кўз юмган. Эрдўғон Туркия жавоб чораларини кўражагини билдирди.\nУкраинага қарашли Қрим яримороли 2014 йили Россия томонидан аннексия қилинди. Ҳалқаро ҳамжамият Қримни Украина ҳудуди, дея ҳисоблайди. Шунингдек, Москва Украина шарқидаги қуролли тўқнашувларда айирмачиларни дастаклаб келади. Мазкур минтақада 2014 йил апрелидан бери 13 мингдан зиёд одам ҳалок бўлган.


Лафз ҳам иймондандир - Anhor\nAnhor Все посты Лафз ҳам иймондандир\nЛафз ҳам иймондандир\nСавол: Институтда ўқиётган қизимизни турмушга бердик. Қудалар ўқишини поёнига етказишни ваъда бердилар. Энди ваъдаларидан қайтиб турибдилар. Сабабки, куёв бола хоҳламаётган эмиш. Биз томошабин бўлиб тураверайликми?\nЖавоб: Сиз совчиларнинг оғзидан чиққан гапга ишондингиз, ўзлари ҳақидаги сўзларни ҳужжат ўрнида қабул қилдингиз, раҳмат сизга, демак тайинли одамсиз! Демак тилингиз билан амалингиз бир. Ўзгаларни ҳам худди ўзингиздай деб ўйлайсиз. Айниқса, фарзандлар тақдири ўртага тушиб турган бир пайтда ёлғон аралашиши сизнинг хаёлингизга ҳам келмаган. Уларнинг остонангизда пайдо бўлишини осмоний тақдир, бахт қушининг кўниши деб қабул қилгансиз. Йўкса, еру-кўкка, ўрни келса онангизга ҳам ишонмаган болангизни уларга қўшқўллаб узатармидингиз? Бу самимиятингиз учун Аллоҳ сизни хор қилиб қўймади, иншооллоҳ.\nАммо болаларнинг тақдири масаласида ҳаммамиз ҳам ҳушёр қайнашимиз, “Уловингни аввал боғла, кейин Аллоҳга таваккал қил” деган ҳадисни мағзини обдон чақиб, қуда бўлгичларнинг баланду пастини чандон ўрганиб, сўнг бир қарорга келишимиз керак экан. Кейинги пушаймондан оғриқлироқ дард йўқ. Бир қўшиқда шундай сўзлар бор эди: Қарға булбул бўла билмас, гул қадрини на билсин?” Минг афсуски, инсончиликда ғофиллик билан гулни зоғга қўшиб қўйишлар, отағонанинг қўли билан болаларнинг бахтини қурбон беришлар бор.\nКелиннинг ўқишига куёв бола қарши эмиш! Хўш, хурматли қудалар, уғлингиз шу туришида ким бўлиб қолибди?! Шу сонияларгача сизнинг етовингизда келаётган, кафтингиздан дон еб турган бўталоқғку! У ўзи мустақил тўй қилибдими, ўлим кузатибдими, ҳеч йўқ бешғўн йил рўзғор тебратибдими, пул топиб уй солибдимики, умр савдоларини унга ташлаб қўйсангиз?! Қолаверса, ўғлингизни олдидаги ўрнингиз, отағоналик сўзингиз қани? Ўғлингизнинг хоҳишини дарҳол ижро қиляпсиз, майли, келинни ўз болангиздай кўрманг, аммо сиздаги инсоний силайи раҳм қани? Қўполроқ айтганда инсоф қани?\nБу қиз туғилганидан бошлаб отағонаси режа туздилар: боғчанинг, тарбиячининг, мактабнинг яхшисини танлашга уриндилар. Катта бўлса тайинли инсон бўлсин деб турли тўгаракларга аъзо қилдилар. Ўқишга кира олсин деб кучли муаллимларда қайта ўқитдилар. Бунга қанча пуллари, қанчаданғқанча орзули кунлари, тунлари сарф бўлди. Бу қиз бечора асабларини қақшатиб қанча китоб ёдлади, ёшлик сурурларини ҳам тотмай, келажагим мустаҳкам бўлсин деб олий ўқув юртига кирди. Орадан сиз чиқдингиз! Кейинги камолини менга қўйиб беринг дедингиз. Сизга ишондилар. “Ўзлари ҳам отағонаку, фарзанд қадрига етади”, дея кўнгилларини тўқладилар… Қуда ойим, сиз эса кеча туҳумдан чиққан хом болангизнинг битта гапи билан шунча инсонни ҳурматини ерга уриб турибсиз! Элликга етган, ўғил ўйлаш мартабасига эришган кишининг одобими бу?!\nКуёв уғлоним, энди сен эшит: шу туришингда зийрак фарзанд эмаслигинг ва келажакда шудсиз рўзғорбоши бўлишинг шундоққина кўриниб турибди. Биринчидан ўйланган заҳотинг эрлик мақомига эришган бўлиб, отағонангдан олдинлаб, келинчагинг хусусида амру фармонлар беришга андиша қилишинг керак эди. Бордиғю, рашқ туфайли уни чиқишини хоҳламаётган бўлсанг, Ер шарини тепасига чиқиб қара: Мағрибдан Машриққача кўча тўла аёл. Кўчага чиққанки аёл айнаб кетаверса, аёлларига ишлашга изн берган ҳамма эркак аҳмоқ эканда, а?\nЁ келиннинг ўқиши шартнома асосида эканми? Бу ҳолда лафз қилиб қўйдинг, болам, қуда томон билан қайта маслаҳатлашиб, иккала тараф бирлашган ҳолда уқишининг пулини тиклаш керак. Озгина қарз аралашса ҳам майли. Аёлинг сен туфайли ҳунарли бўлиб қолса, кейинчалик уни пули рўзғоринга аралашса, беҳижолат қабул қиласан.\nҲўш, нега аёлим ўқимасин деяпсан? Балки ҳозир оилавий шароитинг яхшидир, балки қўлинга пул тушиб тургандир. Балки битта рўзғорни эплаб, боқолмайманми, деган тантилик билан айтаётгандирсан бу гапни?! Эй, хом бола, буни ҳаёт деб қўйибдилар, бошинга нелар келиб, нелар кетишини фақат Аллоҳ билади. Умрингни ёзи, кузуҳқишига аввалдан тайёргарлигинг бўлмаса, болағчақанг олдида мулзам тортиб қоласан. Бугунингни бир марта ўйласанг, эртанги кунингни ўн марта ўйла, “Ҳар эҳтимолга қарши” деб номланган чорағтадбирлар заҳирангда турсин! Аёлингни ўқитиб қўй. Унчағмунча ишлаб, хунарнинг зебу забарини ўрганиб қўйсин.\nХоҳламаса ишламасин. Унинг дипломи ғ рўзғорингдаги кўчмас мулк. Бугун касбинг қўлингда гуллаб турса, эртага сенинг даромадинг ўлиб, келининг хунари қадр топиши мумкин. Оилангда эса сенга қараб, қўлини чўзиб, оғзини очиб турадиганлар кўпайиб кўпаяверади. Дўппинг тор келганда бегоналарга ялинмай, чоранг уйингдан топилиб, аёлинг жонингга оро кирса ёмонми? Эру хотин ғ қўш ҳўкиз деб шуни айтадиоарғда, ўғлим! Букилмай, синмай яшаш учун битта касбинг етиб турганда аёлинг ҳам, ўзинг ҳам яна нималарнидир ўрганиб, ўқиб қўйинглар. Бугун асқотмаса эртанга яраб қолади. Узоқни кўрадиган инсон, оилада тадбиркор эркак шундай йўл тутади, болажон.\nСўнгги ой ичида бирортаям ўзбекистонлик “форекс” тизимига қизиқиш билдирмади


Ўзбек ММА оламининг уч авлоди билан танишинг!\n29 апрель, 2020, 21:01\nТеглар:ММА | Нурсултон Рўзибоев | Маҳмуд Мурадов | Мансур Тўғизбоев\nУлар юртимиз шаънини муносиб ҳимоя қилган ва қилмоқда...\nҲозирги кунда бутун жаҳон бўйлаб аралаш жанг санъатлари, яъни ММА энг оммавий спорт турлари қаторига қўшилди. Айниқса, UFC, “Bellator» ONE Championship промоушенлари ўзига хос брендга ҳам айланиб улгурди. Албатта, Ўзбекистонда ҳам мазкур яккакураш турининг ўз тарихи бор. Гарчи, яқиндагина юртимизда расман ушбу спорт турига рухсат берилиб, Ўзбекистон ММА ассоциацияси ташкил қилинган бўлса-да, спортчиларимиз анча йиллар аввал хорижда ўз жангларини ўтказиб, юртимиз шаънини муносиб ҳимоя қилиб келишган. Албатта, биз бу мавзу ҳақида бежиз сўз юритмадик. Чунки, навбатдаги мақоламиз ўзбек ММА оламининг уч авлоди ҳақида бўлади.\nБиринчи авлод вакиллари жуда ҳам яхши натижалар қайд этган. Жумладан, бу борада байроқдоримиз, айни кунда Ўзбекистон профессионал ММА терма жамоаси мураббийи Суннат Ильясов “Панкратион” да жаҳон чемпионлигини қўлга кирита олган ва қайсидир маънода мамлакатимиз аралаш жанг санъатларига асос солган, деб бемалол айта оламиз. Қолаверса, марҳум Шавкат Ўроқов ҳамда Аюбхон Камаловнинг ҳам ушбу спорт турига кириб келишига сабаб бўлган. Улар асосан тижорий турнирларда ва клублар ўртасидаги мусобақаларда иштирок этиб, кўплаб ғалабаларни қайд этишган.\nШунингдек, аёллар ўртасида илк жангчимиз Гулбаҳор Амантаева бўлади. У ҳам бу йўналишда улкан ғалабаларни қўлга кирита олганди. Мисол учун, “Панкратион” ва “Pride» турнирларида иштирок этиб, жаҳон чемпионлигига эришган.\nДемак, биринчи авлод вакиллари: Суннат Ильясов (Самарқанд), Шавкат Ўрақов (Навоий), Аюбхон Камалов (Наманган), Гулбаҳор Амантаева (Тошкент).\nБулардан сўнг, мамлакатимиздан жуда кўп истеъдодлар етишиб чиққан. Уларнинг барчаси машҳурлик чўққисига чиқа олган десак, янглишмаган бўламиз. Айниқса, “Бухоро йўлбарси” номи билан машҳур Музаффар Ражабов турли хил промоушенларда ажойиб натижалар қайд этган. “Осиё айиги” номи билан шуҳрат қозонган, айни кунда Ўзбекистон ММА ассоциацияси вице-президенти Мурод Хонтўраев бутун МДҲ мамлакатларида ўз номига эга бўлган. “Мангуст” номи билан танилган Мансур Тўғизбоев ҳозирда рефери ҳамда мураббийлик билан шуғулланмоқда. У ҳам ўз вақтида ажойиб жанглар ўтказган. “Бўри” деб аташадиган Амин Эргашев ҳам ярим оғир ва оғир вазн тоифасида бир қатор турнирларда кўплаб ғалабага эришиб, хориж октагонларида ўз сўзини айта олган. “Шарқ баҳодири” Александр Столяров ҳам чиройли жанглари орқали мухлислар қалбидан жой олганди. Шунингдек, Сирожиддин Эшонбоев юртимиз шаънини халқаро ареналарда муваффақиятли ҳимоя қила олган. Булар қаторига Маҳмуд Мурадов, Нурсултон Рўзибоев, ҳамда Азамат Баҳодурзодани ҳам қўшиш лозим. Тўғри, улар ҳали ёш лекин фаолиятларини анча аввал бошлаганлиги сабабли ушбу авлод сафига қўшдик. Маҳмуд ҳамда Нурсултонлар айни кунда ўзбек ММА оламининг ёрқин вакиллари ҳисобланади ва улар ҳақида батафсил маълумотга эгасиз. Оғир вазн тоифасида ўз жангларини ўтказадиган Азамат Баҳодурзода 18 ёшида дебют жангини ўтказади ва кейинчалик бир қатор турнирларда яхши натижаларни қайд эта олганди.\nИккинчи авлод: Музаффар Ражабов (Бухоро), Мурод Хонтўраев (Тошкент), Мансур Тўғизбоев (Самарқанд), Амин Эргашев (Навоий), Сирожиддин Эшонбоев (Тошкент), Александр Столяров (Тошкент), Маҳмуд Мурадов (Бухоро), Нурсултон Рўзибоев (Андижон), Азамат Баҳодурзода (Тошкент)\nСўнгги авлод вакиллари эса, айни кунда ажойиб ғалабалари билан бизни хурсанд қилаётган ҳамюртларимиздир. Улар орасида яхши натижалар қайд этаётганлардан “Bellator” да ўз жангларини ўтказаётган Зарруҳ Адашев (Самарқанд), FFC нинг оғир вазн тоифасида чемпионлик камари соҳиби Азамат Нуфтиллаев (Қашқадарё), GFC чемпиони Лиля Шакирова (Тошкент), Аҳлиддин Мирзадавлатов (Андижон), Авлиёхон Ҳамидов (Андижон), Баҳодир Боқиев (Қашқадарё), Ҳасан Бозоров (Бухоро), Ҳумоюн Ибрагимовни (Тошкент вилояти) таъкидлаб ўтишимиз мумкин. Умуман олганда, бу авлод вакилларининг барчасини санаб ўтиш амримаҳол. Чунки ҳозирги кунга келиб, жуда кўплаб ёшларимиз ушбу йўналишда ўз жангларини ўтказмоқда.\nШу ўринда, мазкур атлетларимизга ушбу спорт турида ўз йўлини топишига сабабчи бўлган инсонлар ҳақида ҳам тўхталиб ўтишни лозим топдик. Биринчи авлодда юқорида таъкидлаб ўтганимиздек, Суннат Ильясовнинг хизматлари катта бўлган. Қолаверса, ҳозирда ҳам кўплаб ёшлар унинг қўл остида машғулотлар олиб боради. Иккинчи авлоднинг аксариятини, жумладан, Маҳмуд Мурадовдан бошқа барчасини муваффақиятида мураббий, менежер ҳамда промоутер, айни кунда “Ахмат” лигасининг Осиё минтақаси раҳбари Нодир Қодировнинг ўрни беқиёсдир! У мазкур авлод вакилларига устозлик қилиш баробарида октагонга илк бора олиб чиқиб, улар иштирокидаги жангларни ташкил қилган эди. Ҳозирги авлод вакилларини камол топишида ҳам жуда кўплаб мураббийлар, менежерлар фаолият олиб бормоқда. Улар ҳақида кейинги мақоламизда баён этамиз.\nАлбатта, бу бизнинг шахсий фикримиз эди. Агар, кимларнингдир фаолиятидан бехабар бўлиб, санаб ўтилганлар орасидан жой олмаган бўлса, биз ўз узримизни сўраймиз!\nТЕЗКОР ХАБАР Ёзда Тошкентда ММА бўйича йирик мусобақа ўтказилади. Унга Флойд Мейвезер ҳам келади\nКичик Рўзибоевнинг жанг санаси ва рақиби маълум. У Франция вакилига қарши октагонга кўтарилади\n“UAE Warriors” турнирида ўзбекистонлик жангчи иштирок этади


Аёллар умри нега узун? — Фарғона шифокори\n01.07.2019 03.10.2019 fsh.uz\nИлмий манбаларга қараганда, аёл зоти эркакларга нисбатан 10 йилдан ортиқ умр кўрар экан. Аёллар фақат умрбоқийлик бобида устун бўлибгина қолмай, балки улар зукколик ҳамда сезги ҳиссиётлари билан ҳам ажралиб турар эканлар.\nАёлларда хотира эркакларга нисбатан кучлироқ бўлибгина қолмасдан, балки уларнинг ҳид билиш хусусиятлари ҳам аълороқдир. Бу борада тиббиёт аҳиллари томонидан чуқур тадқиқот ишлари олиб борилган.\nЖумладан, бундай тажрибада 1158 нафар аёл ҳамда 797 нафар эркалар қатнашишган. Тажрибадагиларга ҳидлаш учун ироқли совун, настарин гулм, пиёз, ментол, петрушка, арча, бодринг ҳамда машина мойи берилди. Бундай турфа исли омилларни ҳиссиёт билан таҳлил этишда аёллар осонлик билан маҳоратларини намоён этишди.\n← Соғлиқни сақлашда янги тизим жорий этилади\nЎқимаган оналар чақалоқларининг эрта ўлиши хавфи юқорироқ →\n12.02.2016 fsh.uz 643\n11.01.2020 fsh.uz 155


Таҳоратни синдирувчи нарсалар баёни ҳақидаги боб – Islom Nuri\nТаҳоратни синдирувчи нарсалар баёни ҳақидаги боб\nЮқорида таҳоратнинг шартлари, фарзлари ва суннатларини Пайғамбар соллаллоҳу алайҳи ва саллам баён қилиб берганларидек билиб олдингиз. Энди таҳоратни бузувчи ва синдирувчи нарсалар ҳақида сўз юритамиз.\nМусулмон биродар! Билингки, таҳоратни бузувчи ва унинг таъсирини кетказувчи, таҳорат билан қилиш зарур бўлган амаллар олдидан уни янгилашга мажбур қилувчи баъзи ишлар бор. Бу ишлар таҳоратни синдирувчи ва таҳоратни бекор қилувчи ишлар деб аталади. Таҳоратни синдирувчи ишлар шариат соҳиби томонидан баён қилинган муайян ишлар бўлиб, улар ё таҳоратни бевосита синдирадиган бавл, ҳожат чиқариш ёки шу икки йўлдан чиқувчи бошқа нарсалар ё эса содир бўлгач, таҳоратсизликка олиб келувчи – ақлнинг кетиши ёки уйқу, беҳушлик ва мажнунлик сабабли ақлнинг ўралиб қолиши сабабли таҳоратнинг кетиши гумон қилинадиган ишлардир. Зеро, ақлини йўқотган одам ўзидан содир бўлган нарсани билмайди. Шу боис гумон таҳоратсизлик ўрнига қўйилди. Қуйида бу ҳақда батафсил баён қилинади:\n1) Сийдик ва ҳожат (ахлат) йўлидан чиққан нарса. Бу нарса бавл, маний, мазий, истиҳоза қони, ахлат ёки ел бўлиши мумкин.\nЧиққан нарса бавл ёки ахлат бўлса, у қатъий далил билан ҳам, ижмоъ билан ҳам таҳоратни синдирувчидир. Аллоҳ таоло таҳоратни вожиб қилувчи ишлар ҳақида: «…ёки сизлардан биров ҳожатхонадан чиққан бўлса» (Моида: 6) деган.\nАгар чиққан нарса маний ёки мазий бўлса, у ҳам саҳиҳ ҳадислар далолати билан таҳоратни синдиради. Ибнул Мунзир ва бошқалар бунга ижмоъ қилинганини айтганлар.\nИстиҳоза қонининг чиқиши ҳам таҳоратни синдиради. Бу қон фасод қони бўлиб, ҳайз қонидан бошқадир. Фотима бинт Аби Ҳубайшдан ривоят қилинишича, у кўп истиҳоза кўрарди. Пайғамбар соллаллоҳу алайҳи ва саллам унга: «Таҳорат қилиб, намоз ўқийвер. Чунки, бу томир қонидир», деганлар. (Абу Довуд ва Дорақутний ривоят қилган ва «исноди ишончли» деган).\nШунингдек, саҳиҳ ҳадислар ва ижмоъ далолатига кўра, ел чиқиши ҳам таҳоратни синдиради. Расулуллоҳ соллаллоҳу алайҳи ва саллам айтганлар: «Сизлардан бирингизнинг таҳорати бўлмаса, то таҳорат қилмагунича Аллоҳ унинг намозини қабул қилмайди» (Бухорий ва бошқалар ривояти). Намози ичида ўзидан ел чиққан-чиқмагани ҳақида шубҳаланиб қолган одам ҳақида: «Товушини эшитмагунича ёки ҳидини сезмагунича намозидан чиқмайди», деганлар (бу товушсиз лекин аниқ чиққан ел таҳоратни бузмайди дегани эмас) (Муттафақун алайҳ).\nБаданнинг ушбу икки йўлдан бошқа жойидан чиққан – қон, қусуқ, бурун қонаши каби – нарсалар таҳоратни синдириш-синдирмаслиги борасида аҳли илмлар ўртасида хилоф бор. Кучлироқ гап синдирмаслигидир. Бироқ, хилофдан чиқиш учун таҳорат қилса, яхшироқ бўлади.\n2) Ақлнинг кетиши ё ўралиб қолиши ҳам таҳоратни синдирувчи нарсалардандир. Ақлнинг кетиши жунунлик билан, ўралиб қолиши эса уйқу ё беҳушлик каби нарсалар билан бўлади. Ақли кетган ё ўралиб қолган одамнинг таҳорати синади. Чунки, бу киши ўзи сезмаган ҳолида таҳорати синиши гумон қилинадиган ўриндир. Мудраш таҳоратни синдирмайди, чунки саҳобалар розияллоҳу анҳум намозни кутиб ўтириб, мудраб қолишарди. Чуқур уйқуга кетиш таҳоратни синдиради.\n3) Туя гўшти ейиш хоҳ оз бўлсин, хоҳ кўп бўлсин, таҳоратни синдирувчи ишлардандир. Чунки, бу ҳақда Расулуллоҳ соллаллоҳу алайҳи ва салламдан саҳиҳ ҳадислар бор. Имом Аҳмад раҳимаҳуллоҳ айтади: «Бу ҳақда Расулуллоҳ соллаллоҳу алайҳи ва салламдан иккита саҳиҳ ҳадис бор».\nАммо, туядан бошқа ҳайвоннинг гўштини тановул қилиш таҳоратни синдирмайди.\nТаҳоратни синидириш-синдирмаслиги борасида уламолар ўртасида ихтилофли бўлган баъзи ишлар бор. Жумладан: закарни (жинсий олатни) ушлаш, аёл кишига шаҳват билан тегиниш, маййитни ювиш, Исломдан қайтиб, муртад бўлиш кабилар. Айрим уламолар бу ишларнинг ҳар бири таҳоратни синдиришини айтганлар, айрим уламолар эса синдирмаслигини айтганлар. Масала ижтиҳод ва мунозара ўрнидир. Лекин, хилофдан чиқиш учун ушбу нарсалар туфайли таҳорат қилса, афзал бўлади.\nЭнди ушбу мавзуга тааллуқли яна бир муҳим масала қолди. Яъни, таҳорати бор одам мазкур таҳоратни синдирувчи ишлардан биронтаси ундан содир бўлгани ҳақида шак қилиб қолса, нима қилади?\nИмом Муслим Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтганлар: «Агар бирортангиз ичида бир нарсани сезса ва бирон нарса чиққан-чиқмаганини билмай қолса, то (ел) товушини эшитмагунича ёки ҳидини сезмагунича масжиддан чиқиб кетмасин».\nУшбу ҳадис шариф ва шу маънодаги бошқа ҳадислар далолат қиладики, мусулмон киши агар таҳорати борлигига ишониб туриб, унинг синган-синмагани ҳақида шак қилиб қолса, таҳоратли ҳолда саналаверади. Чунки, шу нарса аслдир ва ишончлидир, таҳоратнинг сингани эса шубҳалидир. Яқийн (ишончли билим) шак билан йўқолмайди.\nБу барча ишларда умумий бўлган улкан қоидадир. Яъни, хилофи аниқ маълум бўлмагунича асл устида қолинаверади. Акси ҳам шундай, агар таҳорати йўқлигига ишонса ва таҳорати борлигига шубҳа қилса, таҳорат қилади. Чунки, асл – таҳоратсизликнинг қолиши бўлиб, бу нарса шак билан кўтарилмайди.\nМусулмон биродар! Намоз учун таҳоратга қаттиқ эътибор беринг. Чунки,\nтаҳоратсиз ўқилган намоз намоз бўлмайди. Шайтоннинг васваса тузоғига тушиб\nқолишдан ва таҳоратингизни шубҳа остига оладиган бўлиб қолишдан ҳам эҳтиёт\nбўлинг, шайтоннинг ёмонлигидан Аллоҳдан паноҳ сўранг, унинг васвасаларига\nаҳамият берманг. Таҳорат хусусида билмаган нарсаларингизни аҳли илмлардан сўраб\nўрганишдан тортинманг. Кийимларингизнинг нажосатдан пок бўлишига ҳам эътибор\nберинг, шунда намозингиз яроқли ва ибодатингиз тўғри бўлади. Зотан, Аллоҳ таоло\nтавба қилувчиларни ва ўзларини мудом пок тутувчиларни яхши кўради. Аллоҳ таоло\nбарчамизни фойдали илм ва солиҳ амалларга муваффақ этсин.


Шифокор баднафс бўлса… — Huquq\nHome / Жиноят ва жазо / Шифокор баднафс бўлса…\nШифокор баднафс бўлса…\n14.05.2019\tЖиноят ва жазо 128\nТуппа-тузук, эл ҳурматида бўлган, оқу қорани таниган, олий маълумотли, боз устига қонун-қоидадан яхши хабардор одам жиноят кўчасига кириб қолса-я… Эшитган одамнинг бунга ишониши қийин…\nТошкент вилоятининг Оққўрғон туманига қарашли «Қонқа» қишлоқ врачлик пунктида умумий амалиёт шифокори бўлиб ишловчи Гули Акбарова (исм-фамилиялар ўзгартирилган) нафсига қул бўлган аёллар хилидан чиқиб қолди. У қабулига келган бемор Ҳамида Жабборовадан «хизмат ҳақи» талаб қилди. Унга оилавий шароити оғирлигини тушунтирган аёлга бусиз ёрдам беролмаслигини айтиб, ишни пайсалга солаверди.\nЙигирма йилдан буён суяк касаллигидан азият чекиб келаётган Ҳ.Жабборова туман тиббиёт бирлашмаси рўйхатида турарди. У ҳар уч ойда ўзининг ҳудудидаги қишлоқ врачлик пунктига бориб даволанарди. У 2-гуруҳ ногиронлиги бўйича маълумотнома олиш мақсадида керакли ҳужжатларни йиғади. Унга фақатгина қишлоқ врачлик пунктидан олиш керак бўлган ҳужжат етишмаётганди. Чорасиз қолган аёл яна ёрдам сўраб, Г.Акбаровага учрашади. Бу сафар ҳам ўз шартини қўйган «оқ халатли мададкор»га бемор «Қозоғистоннинг 10 минг танга пулини олиб келдим, шунга рози бўл», дейди. Бироқ шифокор ҳозирда турмуш ўртоғи ишламаётганини рўкач қилиб, кўпроқ пул кераклигини айтади.\n— Агар менга 500 минг сўм олиб келсангиз, сизга 2 йиллик «виписка» қилиб бераман. Эртага тайёр бўлади — дейди.\nҲамида Жабборова ўйлаб-ўйлаб ноилож Г.Акбарованинг талабига розилик билдиради. Шифокорнинг хонасидан чиққан Ҳамида туман прокуратурасига мурожаат қилиб, тамагирнинг танобини тортиб қўйишларини сўрайди…\nҲ.Жабборова Департаментнинг туман бўлими ходимлари чақирувига биноат 2019 йил 10 январь куни қишлоқ врачлик пунктига келиб, шифокорга 400 минг сўм беради. Пулни олган Г.Акбарова беморнинг номига юритилган амбулатор картасига унинг ҳақиқатда даволанмаган кунларига даволангани, муолажа олгани ҳақида маълумотлар киритиб, ҚВП мудирасининг ўрнига ўзи имзо қўйиб тайёрлаган сохта ҳужжатларни беморга тақдим қилганида қўлга олинди.\nЖиноят ишлари бўйича Оққўрғон туман судида тамагир шифокорнинг қилмишлари атрофлича муҳокама қилиниб, суд ҳукми билан унга тегишли жазо тайинланди.\nДепартаментнинг Оққўрғон туман бўлими бошлиғи


Кичкинтойлар саломатлиги борасида 4 саволга – жавоб Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Кичкинтойлар саломатлиги борасида 4 саволга – жавоб 10:10, 10 январь\tФарзанд тарбиялаётган ёш онанинг ёнида кўпни билган катталар бўлгани яхши. Аммо шундай ҳолатлар бўладики, уларга фақат мутахассис-шифокор тавсияси кор келади. Муштарийлардан келаётган саволларга умумий амалиёт шифокори Юлдуз КАРИМЖОНОВА жавоб беради.\n«ҚИЗИМДАН НОХУШ ҲИД КЕЛАДИ»\n— Қизим 5 ёшда, гимнастика тўгарагига боради. Лекин машғулотдан қайтгач, қўлтиқ ости терлаб, нохуш ҳид таралади. Тозаликка риоя қиламиз, ҳар куни чўмилтириб, ич кийимини алмаштиради. Фақат пахтали матодан тикилган либосларни кийдираман. Шунга қарамай, терлаши қолмаяпти. Бу касаллик эмасми? Шарофат ШОМАНСУРОВА, Фарғона вилояти — Тер безлари фаол бўлган одамларда бу каби ҳолатлар болалигидан кузатилиши мумкин. Яъни, болада кечаётган улғайиш бошқаларга қараганда кучлироқ намоён бўлади. Кўп терлаш бола кўп ширинлик еганида, суякларига кальций етишмаганида, аденоид ёки гайморити бўлса ҳам кузатилади. Маслаҳатим, қизингизни тор доирадаги шифокорлар кўригидан ўтказинг. Уй шароитида болани чўмилтиргач, қўлтик остини марварак (шалфей) дамламасида артинг. Бу дамламани наҳорга ва ётишдан олдин бир пиёладан ичиш ҳам терлашни камайтиради.\n«ОЁҒИ ҚИЗИБ КЕТВЕРАДИ»\n— Икки ёшли ўғлим, оёқлари қизиб кетганидан пойпоғини ечиб, зах, совуқ жойларда юргиси келади. Бунинг сабабини билишни истардим. Нодира ХАБИБУЛЛАЕВА, Тошкент шаҳри — Бу ҳолат яссиоёқлик, қон томир касаллиги, қонда қанд миқдори кўтарилиши, тор пайпоқ ёки пойабзал кийиш билан боғлиқ. Болалар жаррроҳи ва ортопед кўригидан ўтиб, қоннинг умумий таҳлилини топширинг. Муаммо томир касаллигида бўлса, оёқларни дам-бадам иссиқ-совуқ сувда чайиш муолажаси асқотади. Ваннача ичига бир сиқим нўхат солиб боланинг устида юрғизиш ҳам ушбу муаммодан тез ва безарар қутулишга ёрдам беради.\n«ЙИҒЛАСА, ТОМИРИ ТОМИРЛАРИ БЎРТИБ ЧИҚАДИ»\n— Фарзандим бир ёшда. Яқинда сочларини олдик. Йиғлаганида бошидаги томирлар бўртиб чиқади. Кўриб қўрқиб кетаман. Кимга мурожаат қилсам бўлади? Саодат ОЛИМОВА, Қарши шаҳри — Фарзандингиздаги ушбу ҳолат бош ички мия босими кўтарилишининг белгиси бўлиши мумкин. Бундай болаларнинг боши оғрийди, уйқуси ҳам нотинч бўлади. Шифокор-невролог кўтиригидан ўтиб, даволанишни бошланг. Фарзандингизнинг инжиқлик қилиши, уйқусида безовта бўлишига лоқайд бўлманг. Албатта, мутахассис қабулига боринг. «АНТИБИОТИКЛАР – ҚАБЗИЯТГА САБАБМИ?»\n— Қизимнинг кичиклигидан ичи қотади, ҳар куни эмас, кунора келади. Чақалоқлигида стафилококкли инфекция аниқланиб, антибиотик кўп олганмиз. Энди қабзиятдан қийналаяпти. Булар антибиотик препаратлар таъсиридан эмасми? Нима қилса бўлади? Омина ҲОЖИЕВА, Марғилон шаҳри — Агар боланинг қорни оғримаса, терисида майда тошма бўлмаса, ичи келган пайтда қийналмаса, бола зўриқмаса, бунинг ёмон томони йўқ. Аммо қабзият 3 кундан ортиқ давом этса, албатта, шифокорга мурожаат қилинг. Уйда боланинг кўпроқ суюқлик ичишини таъминланг, тувакка бир хил вақтда ўтказинг, бу одатга айлансин. Овқатланишда нон ва пишириқлар, макарон, тухум, гуруч, каби хамирли маҳсулотларни камайтиринг. Наҳорга майиз, ўрик қоқи дамламаси, ётишдан олдин янги ивитилган қатиқ ва албатта, олхўри мевасини едириш яхши натижа беради.\nБарно ҲОЖИМИРЗАЕВА тайёрлади. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Саломатлик\nЮзга ҳуснбузар чиқса, бу ниманинг белгиси?\t«Оҳу кўзлар» пардозининг 6 қоидаси\tЮқори марраларни забт этишнинг 7 та сири\tХитойлик “ниқобли” бола атрофдагиларни ҳайратга солади\tТўйдан кейинги муҳаббат ҳақида 10 афсона\tҚайлали шўрва - ҳаммага бирдек ёқади!\tОтправить


Францияда бир ярим ёшли бола автомобиль юкхонасида яшаган - www.Voydod.net\nФранцияда бир ярим ёшли бола автомобиль юкхонасида яшаган\nФранцияда бир ярим ёшли бола бир йилдан ортиқ вақт давомидаавтомобил юкхонасида яшаган.\nҲатто исм ҳам берилмаган қизчани ўзининг туққан онасишундай даҳшатли шароитларда сақлаган. Қизчанинг ота-онаси ишсиз португалиялик фуқаролар ҳисобланади.Оилада яна 3 та бола бор. Аёлнинг сўзларига кўра, у шу тарзда болани қариндошларидан яширмоқчи бўлган.\nҚизчани тасодифан автосервис ходимлари кўриб қолган. Аёл машинани юкхонасида боласибилан бирга таъмирлатишга олиб борган. Ҳозир бола касалхонада, шифокорлар уни реабилитация қилиш бўйичамураккаб курсни бошлади. Полиция эса унинг аниқ ёшини аниқламоқда. Боланинг ота-онаси хибсга олинди, улар 10йилгача қамоқ жазосига ҳукм қилиниши мумкин. Шунингдек, уларни руҳшунос ҳам текширмоқда. Қолган болаларижтимоий хизматга топширилди.


10:43 / 30.11.2016 2515\nFord’нинг Европа бўлинмаси янги авлоддаги Fiesta хэтчбекининг расмий суратларини чоп этди. У жаҳон премьерасига бир неча соат қолганида пайдо бўлган. Модель Германиядаги махсус тадбирда 29 ноябрь куни кечқурун тақдим этилди.\nТасвирда ST-Line нусхаси йўналишидаги беш эшикли хэтчбекни кўриш мумкин. У анча тажовузкор тўгичларга эга бўлиб, 10 кегайли дискларга эга. Янги авлоддаги моделнинг дизайни ҳозирги “Фокус”ни эслатиб юборади. Бироқ, радиаторнинг тезда кўзга ташланувчи панжараси ва аввалги “Фиеста”га ўхшаш фаралар қолган.\nFord ҳозирча ҳеч қандай техник тафсилотларни ошкор этмади. Тасдиқланмаган маълумотларга кўра, янгиликнинг мотор гаммасига уч ва тўрт цилиндрли двигателлар ўрнатилади.\nТахминларга кўра, Fiesta янги хэтчбеки кетаётган модель платформасини сақлаб қолган ва аввалгидек беш ҳамда уч эшикли вариантларда таклиф қилинади.


Муаммолар гирдобидаги ЕОИИ. Путин газ нархини арзонлаштириш шартини айтди | Qalampir.uz\nМуаммолар гирдобидаги ЕОИИ. Путин газ нархини арзонлаштириш шартини айтди\nОлам\t20 Май 13:23 5363\nЕвроосиё иқтисодий иттифоқининг ҳозирги интеграциялашув даражасида газ транзити учун ягона тариф жорий қилиб бўлмайди. Видеоконференцалоқа шаклидаги саммитда Россия Федерацияси Президенти Владимир Путин Беларусь Президенти Александр Лукашенконинг газ нархи бўйича эътирозларига жавоб бериб, шундай фикр билдирди.\nЕОИИда газ бозорида нархлар ҳамон тартибга солинмаган. Иттифоққа аъзо давлатлар Беларусь ва Арманистон эса Россиядан газни арзонроқ сотиб олишни хоҳлайди. Нарх борасидаги келишмовчиликлар интеграцияни чуқурлаштиришга ҳам ҳалал беради.\nАммо Путин қўшниларига газни арзонроққа сотиш ниятида эмас. Унинг сўзларига кўра, Иттифоқ ҳудудида газ етказиб бериш ва транзит учун ягона нарх жорий қилишдан аввал баъзи ишларни бажариш керак бўлади.\n“Арман ва беларуслик дўстларимизнинг газ етказиб бериш ва транзит қилиш учун ягона тариф жорий қилиш таклифига келсак, биз ягона тариф ягона бюджет ва солиқ тизими жорий қилингандагина амалга ошиши мумкин деб ҳисоблаймиз. ЕОИИда интеграциянинг бундай чуқур даражасига ҳали етганимиз йўқ”, деди Путин иттифоқчиларининг талабига жавобан.\nПутиннинг фикрича, ҳозир газ нархи бозор коньюктурасидан келиб чиқиб белгиланиши керак. Шу орқали Путин аввал иттифоқчиларини ўзига боғлаб олиб, яъни интеграцияга эришиб, сўнг газ нархини пасайтирмоқчи.\nРоссия Президенти Беларусга етказиб берилаётган газ нархига тўхталиб, у харажатлар ва етказиб берувчи инвестициясини ҳисобга олган ҳолда шаклланишини таъкидлаган.\nГермания Россиядан минг куб метр газни 65-68 долларга сотиб олгани ҳолда, унинг иттифоқчиси Беларусга ҳудди шунча газ 127 долларга тушади. Бу "иттифоқчи" номига эга Беларусь учун алам қилиши табиий. Ахир, Германия бошқа Ғарб давлатлари билан Россияга қарши санкция жорий қилган. Шунга қарамай газ унга арзон сотиляпти.\nСўнгги вақтларда Қирғизистон ҳам ЕОИИдаги иштирокидан мамнун эмас. Мамлакат ўз товарларининг Россия бозорига етказиб берилишидаги тўсиқлар ва газ нархининг қимматлигидан норози. Аҳамиятлиси, Қирғизистонда газ етказиб берувчи “Қирғизгаз” ташкилоти тўлиғича “Газпром”га тегишли, аммо бу газ нархи юқорилигича қолишига ҳалал бермаган.\nЭслатиб ўтамиз, Ўзбекистон ўзаро келишмовчилик ва норозиликлар гирдобида қолган ЕОИИга кузатувчи-давлат мақомида киришга яқин турибди. Тегишли қонунни парламентнинг икки палатаси ҳам маъқуллади. Қонун Президент тасдиғидан ўтса, ҳаммаси ҳал бўлади.\n23 Май 10:39 31811\n23 Май 10:17 22880


ШИРКАТ РАИСИ НАЙРАНГЛАРИ НЕГА ЖАЗОСИЗ ҚОЛМОҚДА? | Ўзбекистон Халқ демократик партияси\n2019-09-12 10:09:56 11950\nМамлакатимизда кўп қаватли уйларда истиқомат қиладиган аҳолига қулай шароитлар яратиш, коммунал хўжалигини тартибга солиш мақсадида 2006 йил 12 апрелда “Хусусий уй-жой мулкдорларининг ширкатлари тўғрисида” қонун қабул қилинган эди. Орадан 13 йилдан кўпроқ вақт ўтибдики, аҳоли кўп қаватли турар жойлардаги муаммолардан халос бўла олмаяпти.\n2017 йил 18 апрелда Президентимизнинг «Уй-жой коммунал хизмат кўрсатиш тизимини бошқаришни янада такомиллаштириш чора-тадбирлари тўғрисида»ги фармони қабул қилиниб, Уй-жой коммунал хизмат кўрсатиш вазирлиги ташкил этилди. Шу муносабат билан Уй-жой кодекси ҳамда «Хусусий уй-жой мулкдорлари ширкатлари тўғрисида»ги қонунга ўзгартириш ва қўшимчалар киритилди. Қулай имкониятлар яратилди.\nШиркатларни моддий жиҳатдан қўллаб-қувватлаш учун кредит тизими жорий этилди. Афсуски, яратилган имкониятлардан ўз шахсий манфаати йўлида фойдаланаётганлар учраб турибди. Айрим ширкат раҳбарлари банкдан олган миллион-миллион сўм кредитларни номигагина, чала-чулпа бажарилган таъмирлаш ишлари билан ёпиб, унинг бадаллари уй-жой мулкдорлари чўнтаги ҳисобидан тўланаётган ҳолатлар ҳам аниқланмоқда.\nПойтахтимизнинг Мирзо Улуғбек тумани, Ҳумоюн мавзесида биринчидан олтинчигача бўлган кўп қаватли уйларда истиқомат қилаётган фуқаролардан ўттиз нафарга яқини имзо чеккан шикоят хати таҳририятимизга келиб тушди.\n– 2016 йилнинг ноябрь ойида бизлар яшаётган кўп қаватли уйнинг туппа-тузук асфальт қопламали ҳовлиси «Ҳумоюн ғунча коммунал» ширкат раиси Фарҳод Жабборов ёллаган ишчилар томонидан бузиб ташланди, – дейди шикоятчилардан бири Актам Жалолов. – «Нима гап?» деб сўрасам, асфальтни олиб ташлаб, бетон қоплама қиламиз, дейишди. Ширкат раисини топиб, қиш пайтида ҳовлидаги асфальт қўпориб ташланса, бу ерда яшаётган аҳоли, айниқса болалар қийналиб қолишини тушунтирдим. Лекин у гапимга қулоқ солмади, «Ишингиз бўлмасин, бу топшириқни туман ҳокими ва прокурори берган. Сизга ҳисобот беришим шарт эмас, нимаики қилаётган бўлсам, шу маҳалла аҳолиси манфаатини ўйлаб қилаяпман», деди. «Бунинг тўлови қандай бўлади»? — деб сўрасам, «Сизнинг чўнтагингиздан бир сўм ҳам кетмайди», деди.\nХуллас, 2017 йилнинг январь ойида ҳовлини бетонлаш ишлари бошланди. Ҳаммаёқ лой, балчиқ, қиш бўйи кўп қаватли уйларда яшаётган аҳоли жуда қийналди. Бу ишлар чала-чулпа якунланиб, февраль ойида ишчилар ҳовлидаги 3 та тўққиз қаватли, 3 та беш қаватли уйларнинг фасад қисми ҳамда подъездларини зудлик билан таъмирлашни бошладилар. Маҳалла аҳли ширкат томонидан қилинаётган бундай «ғамхўрликлар»дан ҳангу манг эди. Чунки яқин 5-10 йил ичида ширкат томонидан бирорта арзирли иш қилинганини эслолмайман. Ишчилар бу ишларни ҳам қўл учида бажариб ғойиб бўлишди...\nШундан кейин аҳоли томонидан ширкат устидан қилинган шикоятлар асосида маҳаллада туман ички ишлар бўлими масъуллари ҳамда прокуратура ходимлари иштирокида очиқ мулоқот бўлиб ўтди. Унда кўп қаватли уйларда яшаётган аҳолининг «Ҳумоюн ғунча коммунал» ширкати раисига нисбатан эътирозлари тўғри деб топилди ва чора кўришга ваъда берилди. Лекин ёзиб олинган эътирозлар ҳам, берилган ваъдалар ҳам қумга сингган сувдай изсиз кетди.\nШу десангиз, қизиғи кейинроқ бошланди. 2017 йилнинг биринчи ярим йиллигидан бошлаб «таъмирдан» чиқарилган уйлар аҳолиси учун бадал тўловлари бирданига 20 фоизга оширилди. Сабаби, ҳовли бетон қилинган, подъездлар таъмирланган...\nМаълум бўлишича, ширкат раҳбари Фарҳод Жабборов уй-жой мулкдорлари билан келишмасдан банкдан бир миллиард сўмдан зиёдроқ кредит олган, шуни ёпиш учун зудлик билан хўжакўрсинга «таъмирлаш» ишларини бошлаган экан. Қишда, ёғингарчилик шароитида амалга оширилган бетонлаш ишлари сифатсиз бажарилгани учун майдонча яроқсиз аҳволга келиб қолди. Ҳозир маҳалла ҳовлисига қараб бўлмайди. Қишда тўкилган бетон кўчиб, ҳаммаёқ шағал, қум бўлиб ётибди, «таъмирланган» подъездлар яна таъмирталаб... Жуда катта миқдордаги пулни ўзлаштирган ширкат раиси эса қўл остида уста бўлиб ишлаётган Наримон Юсуповни ўз ўрнига қўйиб, жуфтакни ростлабди. Янги «раис» ҳам бир муддат нима қилишни билмай ширкат ҳужжатларини ҳеч кимга топширмасдан ғойиб бўлди...\n– Хусусий уй-жой мулкдорлари ширкати аъзолари кўп квартирали уйда умумий мол-мулкни сақлашга мажбурий бадалларни киритади, – дейди шу маҳаллада яшовчи Абдуолим Қурбонов. –Уларнинг миқдорини умумий йиғилиш белгилайди. Бадал миқдори уй учун зарур ишларни бажаришга даромад ва харажатлар сметасида режалаштирилган харажатларга мувофиқ келиши керак. Қаерни таъмирлаш ва бадал миқдори қанча бўлиши, ширкат раисининг фаолияти уй-жой мулкдорлари томонидан назорат қилинмаган. Ширкат раиси маҳалладаги кўп қаватли уйларни таъмирлаш учун олган кредитдан ҳам ҳеч кимнинг хабари йўқ. Бунинг устига, олинган маблағнинг учдан бири ҳам ишлатилмаган.\nҲолбуки, ўша 6 та кўп қаватли уйнинг хонадонларида иситиш тизими яхши ишламайди, ертўлалар аҳволи ночор. Бунинг устига, ҳаво алмаштиргичлар ишламайди. Сув қувурлари хизмат муддатини ўтаб бўлган. Қорли-ёмғирли пайтларда уйларнинг юқори қисмидаги хонадонлардан чакка ўтади. Олинган кредит маблағлари шунга ишлатилиши керак эмасмиди?\n2019 йил 30 апрелда Уй-жой коммунал хизмат кўрсатиш вазирлиги ҳузуридаги кўп хонадонли уй-жой фондидан фойдаланишни назорат қилиш инспекциясининг Тошкент шаҳар ҳудудий бўлими томонидан Ҳумоюн МФЙда жойлашган «Ҳумоюн ғунча коммунал» ширкати фаолияти текширилганида шикоятчилар ҳақлиги аниқланди. Текширувчилар томонидан тузилган далолатнома асосида ширкат раиси Фарҳод Жабборов ҳаракатларига ҳуқуқий баҳо берилиши керак эди. Аҳоли уни жиноий жавобгарликка тортишни сўраб қатор суд-ҳуқуқ идораларига мурожаат қилди. Лекин натижа бўлмаяпти. Уларнинг шикоятлари у ташкилотдан бу ташкилотга, Тошкент шаҳар прокуратурасидан Мирзо Улуғбек туман прокуратурасига юборилиб, ўз ечимини топмаяпти.\nШу ўринда таъкидлаш керак, жорий йилнинг 25 июль куни Олий Мажлис Сенатида Суд-ҳуқуқ масалалари ва коррупцияга қарши курашиш қўмитасининг мажлисида Уй-жой коммунал хизмат кўрсатиш вазирлигининг 2019 йил биринчи ярим йиллигида амалга оширилиши белгиланган мақсадли вазифаларни бажариш юзасидан ҳисоботи тингланган эди. Маълумотларга кўра, 2019 йил давомида бу вазирликка 28 та мақсадли вазифа юклатилган. Шу йилнинг биринчи ярим йиллигида бажарилиши лозим бўлган 8 та топшириқдан атиги биттаси бажарилибди холос. Катта арава қаердан юрса, кичик арава ҳам ўша ердан юради, деганлари шу бўлса керак.\nМажлис якунида уй-жой-коммунал хўжалигини янада ривожлантириш мақсадида қонунчиликка ўзгартишлар киритиш, соҳага оид қонун ҳужжатларини қайта ишлаб чиқиш ва уларда кўп хонадонли уйларни бошқаришнинг замонавий инновацион шакллари ва усулларини мустаҳкамлаш юзасидан қарор қабул қилинди.\nАлбатта, қарор ижроси билан гўзал. Лекин ширкатлар раҳбарияти томонидан қурилиш ва таъмирлашдаги нуқсонлар тўғрисида ҳужжатлар ва келгуси даврга мўлжалланган сметалар тузмасдан бадаллар миқдорларини ўзбошимчалик билан белгилаш ҳолатлари ҳозиргача давом этаётганини ҳеч қандай баҳона билан оқлаб бўлмайди. Ширкат аъзолари томонидан қарор қабул қилиш тартибига риоя қилмаган ҳолда ширкатларни кредитлаш ҳолатлари учраб турибди. Натижада ширкат мулкдорлари бундан азият чекмоқда, жабр кўрмоқда.\nШиркат раҳбарлари томонидан сохта баённомалар ва бошқа ҳужжатлар тузилиши, маблағлар сарфланиши тўғрисида керакли ҳисоботлар йўқлиги ҳам сир эмас. Ўз навбатида, соҳада олиб борилаётган ишлар сифати устидан уй-жой эгалари томонидан самарали назорат ўрнатилмаяпти. Давлат ҳокимияти ва бошқаруви органларининг ширкат фаолиятига асоссиз аралашуви ҳам соҳада ечимини кутаётган муаммолардан бири ҳисобланади.\nОлий Мажлис Қонунчилик палатаси томонидан жорий йилнинг 6 август куни «Кўп квартирали уйларни бошқариш тўғрисида"ги қонун қабул қилинди. Ҳужжатда уй-жой мулкдорлари ширкатларининг ҳуқуқий мақомини белгилаш, кўп квартирали уйларни бошқаришда давлат органлари билан муносабатлар кўзда тутилган.\nҲозир ширкатлар фаолиятини биллинг тизимига ўтказиш устида иш олиб борилаётган экан. Бу йўналишда иш бошлангач, ҳеч бир ширкат ўз ҳисобидаги маблағдан ноқонуний мақсадларда фойдалана олмайди. Унинг ҳисобидаги пуллар вазирлик назоратида бўлади. Шунда ширкат аҳолидан йиғилган бадални фақат ўша уйнинг моддий-техник ҳолатини яхшилашга сарфлайди.\nХўш, «Ҳумоюн ғунча коммунал» ширкат раиси Фарҳод Жабборов томонидан қилинган найрангларга ким ҳуқуқий баҳо беради? Ёки у банкдан кредитга олинган маблағни туя қилиб, бадал тўловини ширкат аъзолари бўйнига илиб, ялло қилиб юраверадими? Аслида бундай ҳолатлар оз эмас. Назорат бўлмагач, жазо кўрилмагач, найранглар давом этаверади-да.


Шунинг учун доим тил, миллат, Ватан тушунчалари ёнма-ён юради. Тилсиз жамият ривожланмайди, тараққий топмайди. Она тили – миллат руҳи, ор-номуси.\nМаълумки, бугунги кунда инглиз тили халқаро мулоқот тилларининг асосийларидан бири ҳисобланади. У ҳаётимизнинг ҳар бир жабҳасига кириб борган ва сиёсий ҳамда иқтисодий масалаларни ҳал этишни осонлаштиради, десак адашмаган бўламиз. Бироқ ҳар бир мамлакат ўз тилини сақлаб қолишга ҳаракат қилиши керак, чунки айнан тил уни ўзига хос қилади ва бошқа мамлакатлардан ажратиб туради.\nДунё тилларини сақлаб қолиш, маданий, интеллектуал мероснинг йўқ бўлиб кетиш хавфининг олдини олиш мақсадида БМТнинг Таълим, фан ва маданият масалалари бўйича ташкилоти (ЮНЕСКО) томонидан 1999 йил ноябрда “21 февраль – Халқаро она тили куни”, деб эълон қилинган. Мазкур сана дунёда тилларга бўлган эътибор ва ҳурматнинг рамзий маъносини ифодалаб келади.\nҚувонарлиси, юртимизда давлат тилига бўлган эътибор ҳар қачонгиданда кучайди. Бугун она тилимизни улуғлаш, унинг бой хазинаси, таровати ва нафосатини ёш авлодга етказиш мақсадида юртимизда атоқли шоир ва адибларимиз номларидаги ижод мактаблари ташкил этилди. Муҳаммад Ризо Огаҳий, Исҳоқхон Ибрат, Абдулла Қодирий, Ҳамид Олимжон ва Зулфия, Эркин Воҳидов, Абдулла Орипов, Ибройим Юсупов, Ҳалима Худойбердиева, Муҳаммад Юсуф номидаги ижод мактабларида сабоқ олган ёшлар ўзбек тили ва адабиёти, бадиий ижод сирларини чуқур ўрганиши сир эмас. Бунинг учун барча шароитлар яратилмоқда.\nТарихга юзланадиган бўлсак, таассуфки, мустабид тузум даврида миллат руҳи, ғурури бўлмиш ўзбек тилининг мавқеини пасайтиришга уринишлар кўп бўлди. Миллат ойдини, маърифатпарвар адиб Абдулла Қодирий “Ўзбек тили камбағал тил эмас, балки ўзбек тилини камбағал дегувчиларнинг ўзи камбағал. Улар ўз нодонликларини ўзбек тилига тўнкамасинлар”, деган хитоби билан ўтмишнинг аччиқ ситамларини намоён этди. Собиқ иттифоқ даврида она тилига бўлган беписандликка қарамай, халқимиз ўз миллий тилини сақлаб қолди. 1989 йил 21 октябрь куни қабул қилинган “Давлат тили тўғрисида”ги қонунга мувофиқ, ўзбек тили давлат тили, деб эълон қилинди.\nМазкур тарихий санадан ўттиз йил ўтиб, она тилимизни эъзозлаш янги босқичга кўтарилди. Президентимизнинг 2019 йил 4 октябрдаги “Ўзбекистон Республикасининг “Давлат тили ҳақида”ги қонуни қабул қилинганининг ўттиз йиллигини кенг нишонлаш тўғрисида”ги қарори ҳамда 21 октябрдаги “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида”ги фармони бунинг ёрқин далилидир. Фармонга биноан 21 октябрь юртимизда “Ўзбек тили байрами куни”, деб эълон қилинди. Бундан ташқари, Вазирлар Маҳкамасида Давлат тилини ривожлантириш департаменти тузилмасининг ташкил этилгани ўзбек тилининг нуфузини ошириш, давлат тили тўғрисидаги қонун ҳужжатларига риоя қилиниши, соҳага оид муаммоларни таҳлил этиб, бу борада ягона давлат сиёсати амалга оширилишини таъминлаш учун хизмат қилиши шубҳасиз.\nБундан ташқари, она тилимизнинг тарихий илдизларини чуқур ўрганиш, уни илмий асосда ҳар томонлама ривожлантириш ва қўлланиш доирасини кенгайтириш, филолог кадрлар тайёрлаш борасидаги ишларни янги поғонага кўтариш мақсадида Алишер Навоий номидаги Тошкент давлат ўзбек тили ва адабиёти университети ташкил этилди. Бу эса аждодлардан авлодларга ўтиб келаётган бебаҳо маънавий меросни келажак авлодга етказиш, уни асраб-авайлаш йўлидаги муҳим қадамлардан бири бўлди.\nЯна бир жиҳатга тўхталиб ўтсак мақсадга мувофиқ бўлади. Фан-техника ривожланиб, илмий атамалар кўпайгани сари миллий тилимизнинг софлигини сақлаш, унинг луғат бойлигини ошириш, турли соҳаларда замонавий атамаларнинг ўзбекча муқобилини яратиш, уларнинг бир хил қўлланишини таъминлаш долзарб вазифага айланди. Шу мақсадда Президентимиз томонидан қабул қилинган юқоридаги фармонга мувофиқ, янги сўз ва атамаларни расмий истеъмолга киритиш борасидаги ишларни тартибга соладиган Атамалар комиссиясини тузиш масаласи кун тартибига қўйилди.\nДавлатимиз раҳбарининг 2019 йил 21 октябрь куни ўзбек тилига давлат тили мақоми берилганининг ўттиз йиллигига бағишланган тантанали маросимдаги нутқида “Дунёдаги қадимий ва бой тиллардан бири бўлган ўзбек тили халқимиз учун миллий ўзлигимиз ва мустақил давлатчилик тимсоли, бебаҳо маънавий бойлик, буюк қадриятдир. Кимда-ким ўзбек тилининг бор латофатини, жозибаси ва таъсир кучини, чексиз имкониятларини ҳис қилмоқчи бўлса, мунис оналаримизнинг аллаларини, минг йиллик достонларимизни, ўлмас мақомларимизни эшитсин, бахши ва ҳофизларимизнинг сеҳрли қўшиқларига қулоқ тутсин”, деб ўзбек тилининг аҳамияти ва жозибасини янада улуғлади.\nЖорий йилнинг 10 апрелида “Ўзбек тили байрами кунини белгилаш тўғрисида”ги Ўзбекистон Республикаси қонунининг имзоланиши эса мана шу хайрли ишларнинг узвий давоми бўлди.\nАйниқса, Президентимизнинг БМТ Бош Ассамблеясининг 75-сессиясида илк марта ўзбек тилида нутқ сўзлаши она тилимизнинг нуфузи ва мавқеини янада оширди. Халқаро ҳамжамият томонидан “Навоий тили” деб эътироф этиладиган она тилимизнинг жаҳонда эътироф этилиши ниҳоятда катта ва муҳим тарихий воқелик бўлди. Бу ҳар бир юртдошимиз кўнглида ғурур-ифтихор туйғусини янада оширди.\nШу ўринда маърифатпарвар бобомиз Алихонтўра Соғунийнинг қуйидаги фикрлари эътиборга молик: “Қайси бир миллатнинг она тили ўз ҳожатини ўтаёлмай, бошқа ёт тиллар олдида мағлубиятга учраб тиз букар экан, ундай миллат кўп узоқламай, инсоний туйғуларидан ажраган ҳолда ҳаёт дафтари устига инқироз қалами чекилиши шубҳасиздир. Ундай миллатлар ёлғизгина Ватанларидан эмас, балки бутун борлиғи билан тарих юзидан йўқолишга мажбур бўлади”.\nЧунки йиллар ўтиб, қайси юртнинг фарзандлари ўз она тилларида ўқишни тўхтатса, ўша тил йўқлик қаърига сингиб кетади. Шу сабабли ҳам тилнинг ёт таъсирлардан сақлаш халқ тараққиёти ва келажагини белгилайди. Она тили халқни бирлаштиради, тарбиялайди, ўқитади, урф-одат, анъаналарини сақлайди. Шундай экан, она тилимизнинг халқаро миқёсдаги обрў-эътиборини юксалтиришда, уни миллий ва умумбашарий тушунчалар асосида тараққий этган тиллар сафига қўшишда ҳар биримиз тилимизга чуқур ҳурмат билан ёндашимиз керак. Зеро, тил бор экан, миллат барҳаётдир.\nСиёсий фанлар бўйича фалсафа доктори(PhD),\nЎзбекистон халқаро ислом академияси проректори\nДругие материалы в этой категории: « УММАТ БЎЛСАК…\tҚоҳирадаги ўзбек маҳаллалари »


Жамбиллик ихтирочи ўзини ўзи тиклайдиган трактор ясади\n11 Февраль 11:21\nTARAZ. Kazinform – Жамбил вилояти Т.Рисқулов тумани Қумариқ овулида яшовчи ўзини ўзи тиклайдиган трактор ихтиро қилди, деб хабар беради Kazinform мухбири.\nТуркистон вилоятининг бир қанча аҳоли пунктларига газ берилди ҚР Қишлоқ хўжалиги вазирлиги: Давлат ўтлоқ капалакларига қарши кураш харажатларининг 50 фоизини қоплайди Ўзбекистонда боқилаётган отлар сони қанча\nЖанболат Амир исмли ёш ихтирочи деҳқончилик ва қурилиш учун универсал ускуналарни ихтиро қилади ва йиғади. Шу кунгача у учта мини-трактор ишлаб чиқарди.Бу йил у шудгорлаш, ер чопиш, қурилиш учун зарур бўлган бетонни аралаштириш ва қум соладиган трактор ишлаб чиқарди. Шуниси эътиборга лойиқки, ушбу трактор ўзини ўзи тузатиши ва қайта ишга тушириши мумкин.\n«Бу менинг севимли ишим. Тиришқоқлик ва меҳнатсеварлик билан сиз режалаштирган нарсангизга эришишингиз мумкин. Келгуси баҳорги дала ишларида тракторимни синовдан ўтказаман. Ушбу техника билан бир нечта ишни бажариш мумкин. Уни йиғиш учун кўплаб мос бўлмаган техникаларнинг материалларидан фойдаландим. Бундан ташқари, ушбу трактор ўз камчиликларини тезда тузатиши ва ишни узлуксиз бажариши мумкин бўлади», - деди Жанболат.\nШу билан бирга, у ушбу йўналишда ишлашни давом эттиришни, ҳали ҳам янги ғояларни амалга оширишни ният қилган.\nТуркистон вилоятининг бир қанча аҳоли пунктларига газ берилди\nЎзбекистонда боқилаётган отлар сони қанча


Бир қатор туманларда ИИБ раҳбарлари ўзгарди – Газета.uz\nБир қатор туманларда ИИБ раҳбарлари ўзгарди\nҚорақалпоғистон Республикасининг Беруний ва Кегейли туманларида ИИБ бошлиқлари ўзгарди. Шунингдек, Бухоро ва Навоий вилоятларининг бир қанча туман ИИБларида ҳам лавозим тайинловлари амалга оширилди.\nLotinchada 9 феврал 2022, 23:23 Жамият\nИчки ишлар вазирининг шахсий таркиб бўйича буйруғи билан лавозим тайинловлари амалга оширилди. Бу ҳақда ИИВ хабар бермоқда.\nХабарда айтилишича, подполковник Мансур Муратов Қорақалпоғистон Республикаси ИИВ Беруний тумани ИИБ бошлиғи лавозимига тайинланган. Тайинловга қадар Мансур Муратов Қорақалпоғистон Республикаси ИИВ бўлим бошлиғи лавозимида фаолият юритган.\nҚорақалпоғистон Республикаси ИИВ Кегейли тумани ИИБ бошлиғи вазифасини бажарувчиси лавозимига подполковник Ниэтбай Адилбеков тайинланди. Тайинловга қадар Ниэтбай Адилбеков Қорақалпоғистон Республикаси ИИВ бўлими бошлиғи лавозимида фаолият юритган.\nПодполковник Жамшид Тангриeв Бухоро вилояти ИИБ Олот тумани ИИБ бошлиғи лавозимига тайинланди. Тайинловга қадар Тангриeв Бухоро вилояти ИИБ Қоракўл тумани ИИБ бошлиғининг биринчи ўринбосари лавозимида фаолият юритган.\nБухоро вилояти ИИБ Шофиркон тумани ИИБ бошлиғи вазифасини бажарувчиси лавозимига подполковник Азамат Исмоилов тайинланди. Тайинловга қадар Исмоилов Бухоро вилояти ИИБ Бухоро шаҳар ИИО ФМБ бўлими бошлиғи лавозимида фаолият юритган.\nПодполковник Обиджон Рўзимуродов Навоий вилояти ИИБ Хатирчи тумани ИИБ бошлиғи лавозимига тайинланган. Тайинловга қадар Рўзимуродов Навоий вилояти ИИБ Ташкилий бошқарма бошлиғи лавозимида фаолият юритган.\nНавоий вилояти ИИБ Конимех тумани ИИБга эса подполковник Анвар Ражабов бошлиқ этиб тайинланди. Тайинловга қадар Ражабов Навоий вилояти ИИБ Хатирчи тумани ИИБ бошлиғининг биринчи ўринбосари лавозимида фаолият юритган.\nТартибни сақлашга «ИИВнинг барча шахсий таркиби жалб этилган» 25 январ 2022, 23:11\nИИВ Жамоат хавфсизлиги департаменти бошлиғига ўринбосарлар тайинланди 2 январ 2022, 11:21


Қозоғистон фуқаролар ҳақидаги маълумотларни йиғишда Хитой тажрибасини қўллайди — Sof.uz\nЖАҲОН 6,806,017 3,310,410 396,798\nҚозоғистон фуқаролар ҳақидаги маълумотларни йиғишда Хитой тажрибасини қўллайди\n8.10 23:24 199 Технология\nҚозоғистон президенти Қосим-Жўмарт Токаев фуқаролар ҳақидаги маълумотларни рақамлаштириш бўйича Хитой тажрибасидан фойдаланмоқчи. “Курсив” нашрининг хабар беришича, пойтахт Остонани ривожлантиришга бағишлаб ўтказилган йиғилишда президент бу ҳақда кўрсатма берган.\nТокаевнинг айтишича, Хитойга сафари чоғида Hikvision офисига борган ва компания фаолияти унда катта таассурот қолдирган.\n“Уларда техника жуда илгарилаб кетган. Рақамлаштириш жуда ривожланган. Қанчалик ривожланганини айтиб ўтирмайман. Экранга боссангиз, киши ҳақидаги деярли барча маълумот чиқади – институтни қачон тугатган, бўш вақтида қаерга боради, қанча кредити бор. Биз ҳам шу йўналишдан боришимиз керак”, – деди президент.\nХитой ҳукумати фуқароларни турли томонлардан кузатиб боради ва олинган маълумотларни рақамли кўринишда йиғади (масалан, харидлари, кредитлари, қоидабузарликлари, ДНК намунаси). Хитойда 2020 йилда ижтимой кредит тизими ишга тушади, бунда махсус технологиялар тўпланган маълумотларга таянган ҳолда одамларга рейтинг беради. Мазкур тизим ўттиз шаҳарда синов тариқасида ишга туширилган. Рейтинги паст фуқаролар бир қатор чекловларга дуч келмоқда: улар тезюрар поезд ва самолёт билетлари ололмайди, баъзи ишларга киролмайди.\nКеча, 13:13 634 Жаҳон\n30.05 19:13 153 Жаҳон\n30.05 12:52 308 Жаҳон


Вашингтон муроса йўлини қидирмоқдами?\n16 май 2021, Тошкент вақти: 13:31\nЖорий ҳафтада АҚШ Эрондаги таниқли инсон ҳуқуқлари ташкилотини молиялаштиришни тўхтатгани маълум бўлди. Бу қарор Вашингтон билан Теҳрон биринчи марта юзма-юз Эрон ядровий дастури борасида музокара ўтказаётган пайтга тўғри келди.\nЭронда Инсон ҳуқуқлари вазиятини ҳужжатлаштириш маркази мамлакатда инсон ҳуқуқларининг бузилиши, хусусан, ноқонуний ҳибсга олишлардан тортиб қийноқлар қўлланилишигача бўлган маълумотларни тўплаш билан шуғулланади.\nКейинги беш йил ичида мазкур ташкилот АҚШ Давлат Департаменти қошидаги халқаро ривожлантириш агентлигидан 3 миллион АҚШ долларига яқин маблағ олган.\nТашкилотнинг ижрочи директори Рене Редман Эрон президентлик сайловидан кейинги норозиликлар пайтида намойишчиларга нисбатан куч қўлланганига оид воқеаларни текшириш мақсадларига келаси икки йил учун яна икки миллион доллар сўраш ниятида бўлгани айтилмоқда.\nБироқ жорий ҳафтада ташкилот яқин келажакда АҚШдан ҳеч вақо ололмаслиги маълум бўлди.\nМолиявий ёрдамнинг тўхтатилгани Қўшма Штатлар биринчи марта Эрон билан унинг ядровий дастурига оид юзма-юз музокараларни олиб бораётган пайтга тўғри келди. Бу музокаралар икки давлат ўртасида кейинги ўттиз йилдан бери бу даражадаги биринчи контакт бўлди.\nЭронда Инсон ҳуқуқлари вазиятини ҳужжатлаштириш марказига ёрдамнинг тўхтатилгани Қўшма Штатларнинг Эронга нисбатан холис ниятини кўрсатиш учун лозим бўлган қадамми?\nҲюман Райтс Вотч ташкилотининг Яқин Шарқ ва Шимолий Африка дастурлари тадқиқотчиси Умид Мемариан бу саволга “мутлақо йўқ”, деб жавоб беради.\nУнинг айтишича, айнан Эрондаги вазият билан шуғулланувчи инсон ҳуқуқлари ташкилотига ҳомийликнинг тўхтатилгани АҚШ президенти Барак Обама маъмуриятининг ўз позицияларидан чекинаётганини намойиш қилади.\n- Менимча, Қўшма Штатлар учун ядровий дастур масаласи энг устивор масаладир, инсон ҳуқуқлари эса Эроннинг ички иши ҳисобланади. Лекин биз ҳозир глобаллашув шароитида яшамоқдамиз ва Дарфур ёки Босниядаги халқаро вазият ҳақида қанчалик қайғурсак, Эрондаги инсонлар ҳақида ва уларга нисбатан ҳукумат томонидан қандай муносабат бўлаётгани ҳақида ҳам шунчалик қайғурмоғимиз лозим, дейди Ҳюман Райтс Вотч вакили.\nМемариан ядровий дастурга оид музокаралар ва Америка Эроннинг бу музокараларга жиддий ёндашишига эришиши муҳим эканини эътироф этади. Лекин, унинг фикрича, Вашингтон Эронга оид яна бир муҳим масалани ҳам беписанд қолдирмаслиги лозим.\n- Менимча, Обама маъмурияти ҳозир нозик бир вазиятда қолди. Бир томондан Эрон ядровий дастури халқаро хавфсизлик учун аҳамиятли ва кўп давлатларни ташвишга солаётган масаладир. Бошқа томондан Эрон ҳукуматининг сайловдан кейинги шафқатсиз ҳаракатлари ҳам унутилмаслиги лозим. Ва ўйлашимча, улар, яъни Эрон ва Америка иккала масалани ҳам бир пайтнинг ўзида муҳокама қилишилари мумкин. Аввал ядровий дастур масаласи ҳақида гаплашиб, инсон ҳуқуқлари мавзусини кейинга қолдириш шарт эмас”, дейди Умид Мемариан.\nВашингтондагги мудофаа ва ташқи сиёсат бўйича Като Институти вице президенти Тэд Гален Карпентер бу фиркларга қўшилмайди.\nУнинг фикрича, Эронда Инсон ҳуқуқлари вазиятини ҳужжатлаштириш маркази учун грантларнинг тўхтатилгани музокараларда муросага эриша олиш учун Вашингтоннинг холис нияти рамзидир.\n- Бу нисбатан кичик чекиниш, ҳеч бир масала назардан қочирилгани йўқ. Бу каби дастурлар улардан кўзланган мақсадларга эришишдан кўра, америкаликларнинг олижаноблигини намойиш қилиш учун мўлжалланган. Обама маъмуриятининг қарори эса, менимча, АҚШ ташқи сиёсатини изга солиш уринишдир. Бу ташқи сиёсатнинг асосий диққати хавфли режимларнинг ички ишларига эмас, халқаро майдондаги ҳатти ҳаракатларга қаратилган, дейди Като Институти вакили.\nКарпентернинг таъкидлашича, АҚШ ҳукумати инсон ҳуқуқлари масаласига бефарқ қолмаслик билан биргаликда Америка хавфсизлиги учун муҳим бўлган долзарб муаммоларни ечимсиз қолдиришни ўзиша эп кўрмаслиги лозим. Эроннинг ядровий дастурини ҳар қандай усул билан тўхтатиш эса, таҳлилчига кўра, АҚШ манфаатларига мос келиши шубҳасиз.\n- Ташкилотга молиявий ёрдамни тўхтатиш Қўшма Штатлар манфаатлари учун ўта муҳим бўлган масалаларда ижобий силжишларга эришиш учун бажарилиши лозим бўлган асосий шартлардан биридир. Бошқа сўз билан айтганда, Америка хавфсизлиги учун биз учун Эроннинг ядровий масалага оид ҳатти ҳаракатлари ва Теҳроннинг Ироққа ёки ундан ҳам муҳимроқ бўлган Афғонистонга нисбатан сиёсати муҳимроқдир, дейди Тэд Гален Карпентер.\nАлбатта, муроса қилиш учун қабул қилинган бу каби қарорлар, Карпентер фикрича, Эроннинг ҳам холис ниятли бўлишини кафолатламайди, лекин Америка муроса қилишга тайёрлигини намойиш қилмаса, икки томонлама музокараларнинг ҳеч бир натижасиз якунланиши муқаррардир.


2019 йилда Тошкент метрополитенининг нечта янги бекати ишга тушиши маълум бўлди\n23:12 / 16.02.2019\nТошкент шаҳар ҳокимининг архитектура, капитал қурилиш ва коммуникацияларни ривожлантириш масалалари бўйича ўринбосари Даврон Ҳидоятов жорий йилда Тошкент метрополитенининг 14та янги бекати фойдаланишга топширилишини айтди, деб хабар бермоқда Kun.uz мухбири.\n«Юнусобод туманида қурилаётган ерости метросининг иккита бекати ишга тушади. Шунингдек, ерусти Яшнобод метро йўналиши ҳам фойдаланишга топширилади. Бу йўналишда 12та бекат ишга тушади», — дейди ҳоким ўринбосари.\n13:10 / 20.12.2019\nТошкент метросининг янги қурилаётган бекатларидан бирига «Қурувчилар» номини бериш таклиф этилди\nЮнусобод фожиаси: якун\n18:30 / 19.12.2019\nЮнусобод фожиаси қурбонларининг яқинларига яна қандай тўловлар тўланиши керак?\n02:45 / 19.12.2019\nМетрополитен қурилишида тупроқ остида қолган бешинчи одам жасади олиб чиқилиб, шахси аниқланган


“Ўзбекнефтгаз”: Бухоро нефтни қайта ишлаш заводи томонидан бензин ва дизель ёқилғиси биржа савдоларига қўйилмоқда — Teletype\n“Ўзбекнефтгаз”: Бухоро нефтни қайта ишлаш заводи томонидан бензин ва дизель ёқилғиси биржа савдоларига қўйилмоқда\nЎзбекистон Республикаси Президентининг “Нефть-газ тармоғининг молиявий барқарорлигини ошириш бўйича биринчи навбатдаги чора-тадбирлар тўғрисида” 2020 йил 4 апрелдаги ПҚ–4664-сон қарорига мувофиқ, “Ўзбекнефтгаз” АЖ тасарруфидаги Бухоро нефтни қайта ишлаш заводи томонидан автомобиль бензини ва дизель ёқилғиси биржа савдоларига жаҳон биржаларидаги Brent нефти котировкаларига боғлаб қўйган ҳолда шаклланган бошланғич нархларда қўйиб борилмоқда.\n“Ўзбекнефтгаз” АЖ Иқтисод ва режалаштириш департаментининг маълум қилишича, ўтган ҳафтанинг сешанба-жума кунлари (9-12-март) 1 баррель Brent нефтининг ўртача котировкаси–68,0 долларни, бунда минимал кўрсаткич–66,8 долларни, максимал кўрсаткич–69,2 долларни ташкил этди.\nа) автомобиль бензини:\nАи-80 маркали – 6 260,0 минг сўм;\nАи-91 маркали – ўртача 7 656,5 минг сўм (минимал – 7 573,5 минг сўм, максимал – 7 743,7 минг сўм);\nАи-92 маркали – ўртача 7 798,4 минг сўм (минимал – 7 713,8 минг сўм, максимал – 7 887,2 минг сўм);\nАи-95 маркали – ўртача 8 806,2 минг сўм (минимал – 8 708,5 минг сўм, максимал – 8 908,5 минг сўм);\nб) дизель ёқилғиси:\nЭКО маркали – 7 000,0 минг сўм;\nЕвро-4 маркали – ўртача 9 326,9 минг сўм (минимал – 9 219,9 минг сўм, максимал – 9 439,3 минг сўм);\nЕвро-5 маркали – ўртача 9 502,4 минг сўм (минимал – 9 393,4 минг сўм, максимал – 9 617,0 минг сўм).\nМаълумот ўрнида, ЭКО маркали дизель ёқилғиси 17 февраль кунидан бошлаб 1 тоннаси учун 7 000,0 минг сўмдан ҳамда Аи-80 маркали автомобиль бензини 26 февраль кунидан бошлаб 1 тоннаси учун 6 260,0 минг сўмдан жойлаштириб келинмоқда.\nMarch 14, 2021, 07:00


Янги низом Экология ва атроф муҳитни муҳофаза қилиш давлат қўмитаси фаолиятини тартибга солади\n17 Янв 2019 3682\nҲукумат қарори билан Ўзбекистон Республикаси Экология ва атроф муҳитни муҳофаза қилиш давлат қўмитаси тўғрисидаги низом тасдиқланди. Бу ҳақда Адлия вазирлигининг “Ҳуқуқий ахборот” каналида маълум қилинди.\nМазкур низом билан қўмита ва унинг таркибий бўлинмаларининг мақоми, асосий вазифалари, функциялари, ҳуқуқ ва жавобгарлиги, фаолиятини ташкил этиш ва ҳисобот бериш тартиби, ҳуқуқ ва жавобгарлиги белгиланди.\n- экология ва атроф муҳитни муҳофаза қилиш соҳасида давлат сиёсатини самарали амалга ошириш;\n- Қўмита фаолиятига тегишли прогноз кўрсаткичларига эришилишини сўзсиз таъминлаш;\n- Вазирлар Маҳкамаси ва Президент Администациясига киритилаётган норматив-ҳуқуқий ҳужжат лойиҳалари ва бошқа ҳужжатлар, шунингдек, Қўмита томонидан қабул қилинаётган қарорларнинг сифати, пировард натижалари ва амалга оширилиши оқибатлари;\n- соҳани ривожлантириш бўйича дастурлар, чора-тадбирлар режалари, “йўл хариталари” ва бошқа дастурий ҳужжатларни самарали амалга ошириш, шунингдек, экология ва атроф муҳитни муҳофаза қилиш соҳасида ҳудудларни ижтимоий иқтисодий ривожлантириш ва муаммоларнинг ечилиши;\n- фуқаролар ва тадбиркорлик субъектларининг ҳуқуқларига риоя этилишини ва қонуний манфаатлари ҳимоя қилинишини таъминлаш.


Трансфер нархи 5 ойда 10 баравар кўтарилган Остон Ўрунов «Спартак»да ўйнаб кета оладими? – O'zbekiston Milliy paralimpiya qo'mitasi\nТрансфер нархи 5 ойда 10 баравар кўтарилган Остон Ўрунов «Спартак»да ўйнаб кета оладими?\n«Уфа» бош директори Шамил Газизов «Спартак» клуби раҳбари этиб тайинлангач, янги директор ишни ўзи яхши билган жамоанинг етакчиларини Москвага чақиришдан бошлашга яқин турибди. Турли гап-сўзларга қарамай, қайд этиш жоиз – «Спартак» уфаликларнинг эҳтимол энг қизиқарли ўйинчиларига кўз тикмоқда», – дея бошланади championat.com сайтидаги мақола.\nОстон Ўрунов ҳали 19 ёшда. У февраль ойида Тошкентнинг «Локомотив» клубидан 200 минг евро трансфер пули эвазига «Уфа» сафига келиб қўшилди. Келганидан Остон уфаликларнинг алмаштириб бўлмас футболчисига айланишга улгурди – 10 ўйиндан 9тасида асосий таркибда тушган. Ўрунов қисқа давр ичида ўйинлари орқали «Уфа» ҳисобида турган олмосга айланди, десак муболаға бўлмайди. Ўзбекистонлик яримҳимоячининг янги чўққиларни забт этишга бўлган хоҳиш ва истаги жуда кучли эканлиги кўриниб турган бўлса-да, Остон «Зенит» билан курашишга даъвогарлик қилаётган ва еврокубокларни кўзлаётган жамоага ўтиш даражасига чиқа олдими?\nУ қандай футболчи?\nЎрунов фаолияти давомида бир қатор амплуаларда тўп сурган бўлса-да, унга кўпроқ марказий яримҳимоя чизиғида ўйнаш мос келади. Андрей Канчельскис «Навбаҳор»да Остонни қанот яримҳимоясида синаб кўрган бўлса, Самвел Бабаян «Локомотив»да уни катта ҳажмдаги ишни бажарадиган марказий яримҳимоячига айлантирди. Футболчининг ўзи эса интервьюларида «Менга таянч нуқтасида ўйнаш ёқади, тўпни олиб қўйиш ва кўп югуришни яхши кўраман. Бироқ дриблингларим сабабли аксарият мураббийлар мени қанотга қўйишади, бу нуқтада эса тўпсиз зерикишимга тўғри келади», – дейди Ўрунов.\n«Уфа» бош мураббийи Вадим Евсеев Остондан универсал ўйинчи сифатида фойдаланмоқда. Янги клубида ўтган 10та баҳсда Остон яримҳимоянинг икки қанотида ҳам, марказда ҳам ўйнашга улгурди. Зарурият туғилганида ҳужумчига айланишига ҳам тўғри келди. Ҳар қандай ҳолатда ҳам биз Остонни марказий яримҳимоячи сифатида биламиз, зеро у айнан шу нуқтада ўзини жуда қулай ҳис қилади.\nРПЛ учун икки энг кучли жиҳат: ишончли дриблинг ва курашларга киришувчанлик. «Уфа» яримҳимоячиси айнан ушбу икки жиҳати билан алоҳида ажралиб туради.\n1) Остон қанотда эмас, айнан майдон марказида жуда керакли бўлган ноодатий дриблингга эга. У тўпни гавдаси билан яхши тўса олади, тўп билан мукаммал ҳаракатланади. Яъни, Ўрунов аксарият яримҳимоячилар сингари ҳужумни кўпроқ бир йўналишда тортадиган футболчи эмас.\nМуҳими, унда дриблинг – шунчаки дриблингни кўрсатиш учун эмас (бундайлар Россияда етарлича), қийин вазият ва босимдан яхшироқ позицияга чиқиб олиш учун амалга оширилади. Қобилияти эвазига Ўрунов ҳисобни сақлаб туришда қимматли футболчига айланади. У рақиб жамоа дарвозаси олдида тўпни қабул қилиб, прессинг қилаётган рақибни гавдаси билан бемалол тўсиб, тезкорлик билан ҳужумга ўта олади.\n«Спартак»да Ўруновнинг ўйин услубига яқин ўйинчилардан майдон марказида фақатгина Зобнин қолган. Умаров босим остида тўп билан ҳаракатлана олмайди, Крал бунга уринса-да, яхши бажара олмайди, Тиль эса ўртамиёна ўйинчи. «Спартак» Ўрунов мисолида 90 дақиқа ичида майдон марказида ўртача 55 фоизи муваффақиятли бажариладиган 8та ўтишларни амалга ошира оладиган футболчини қўлга киритади. Бу футболчининг иқтидоридан дарак, худди шундай ўйинчи «Спартак»га етишмаяпти.\n2) Ўрунов Россия Премьер-лигасидаги яккакурашларга мослаша олган, у ҳар қандай вазиятдан босимни енгиб ўтиб, чиқиб кета олади. Иккинчи қаватдаги курашлардан чўчимайди, гавда тузилиши жиҳатдан ҳам бақувватлиги боис жиддий кураш кечаётган вазиятларга қўрқмай қўшилади. Ҳар ўйинда 30-35та курашларда иштирок этиш унинг учун оддий ҳол.\nБундай ўйин жиҳатларига эга футболчининг майдон марказида таянч яримҳимоячиси ёки «саккизлик» нуқтасида тўп суриши энг тўғри қарор бўлади.\nКамчилиги ва кучсиз жиҳатлари қайси?\nЎруновда диспетчерлик маҳорати ҳали у қадар сайқалланган эмас. У хавфли вазиятларда қарор қабул қилишда оқсамоқда. Ижрочилик қобилияти устида ҳали кўп ишлаши керак. Унинг зарбаси кучли бўлса-да, барқарор эмас ва доим ҳам ўйланган зарбалар эмас. Эҳтимол, ўзингиз ҳам Премьер-лига ўйинларида унинг хавфли вазиятлар яратганлигини, бироқ ҳар сафар голгача нимадир етмай қолганига кўп гувоҳ бўлгансиз.\nАлбатта, ҳаммасини омадсизликка йўйиш мумкиндир, аслида эса муаммо чуқурроқда – ижро маҳорати етишмасликдадир. Қуйида Ўруновнинг фаолияти давомидаги зарбалар бўйича статистикаси келтирилган. Ўзбекистон чемпионатидаги барча ўйинлари ҳисобланмагандир, бироқ барибир умумий ҳолат яққол кўриниб турибди.\nБугунги кунгача Остоннинг жами 63 зарбасидан бор йўғи 2таси гол билан якунланган, 20таси эса дарвоза томон аниқ тепилган. Самарали зарбалар бўйича алоҳида иқтидорга эга бўлмай туриб, ўйин давомида узоқ масофалардан зарбалар йўлланиши тўппончадан ўқни осмонга қарата беҳуда сарфлаш билан баробар. Аниқки бу ҳолат футболчининг ўйин даражасини баҳолашда унга обрў келтирмайди. Бу борада у ўз устида ишлаши керак.\nШу боис Ўруновни ҳужумкор нуқталарда ўйнатиш хато бўлади. Унга ҳужумни якунловчи ёки стандарт вазиятлари ижрочиси сифатида ҳам қарамаган маъқул. Бу ёмон футболчи дегани эмас, аксинча ишончли, барқарор, бироқ жамоавий ўйин механизмида иккинчи даражали фигура.\nВа айнан шу сабаб туфайли Ўрунов «Спартак»нинг ёзги трансфер ойнасидаги асосий хариди бўла олмайди. Эҳтимол, келажак учун тикилган сармояга айлана олар.\n«Спартак» Ўруновни ўз сафига қўшиб олса, бу яримҳимоячилардан бири жамоани тарк этишини англатадими?\nКатта эҳтимол билан «Спартак» 3-5-2 тактик схемасида Остонни марказий яримҳимоячи чизиғида кўрмоқда. «Қизил-оқлар» бу чизиқда уч футболчига эга – Крал, Умаров, Зобнин.\nФутболчиларнинг кўрсаткичлари таққосланган ушбу жадвалдан кўриниб турибдики, дриблинг ва тўп билан ҳаракатланишда Ўрунов «Спартак»даги учликдан катта устунликка эга. Қолаверса, яккакурашларда ҳам ўзбекистонлик футболчининг натижаси юқори эканлигини кўриш мумкин.\nБироқ узатмалар сони бўйича Ўрунов яхши таассурот қолдира олмайди. Ҳаракатлар давомидаги узатмалар улуши ҳам ҳаминқадар – 9%. Бу ҳаммасиникидан ҳам пастроқ дегани. Ҳал қилувчи узатмалари сони ҳам кам (бори ҳам аниқ эмас). Жарима майдони ичидаги шерикларни тўп билан таъминлаш кўрсаткичи ҳам камтарона. Умуман олганда, хаёлий таассуротлар ҳам статистик маълумотлар билан тўла мос келади: Остоннинг барча устун жиҳатлари инобатга олинган тақдирда ҳам, унинг бугунги даражаси «Спартак»нинг муаммоларига ечим бўла олмайди ва натижалар яхши томонга ўзгариб қолишига сабаб бўлиши жуда қийин.\nШу боис, ҳар қандай ҳолатда ҳам «Спартак»га марказий яримҳимоя чизиғида эркин ижодкор ва ижрочилик қобилиятига эга футболчи шарт. Ҳеч бўлмаганда Влашичга ўхшаган. «Саккизлик» нуқтасида эса Крал ва Зобнин бор. Агарда «Спартак» Остоннинг ўйин услубига ўхшаш бўлган Зобнинни сотишни режалаштираётган бўлса, Ўруновнинг таклиф этилиши мантиқан тўғри бўлади.\nҲар ҳолда воқеаларнинг бундай ривожини ҳам рад этиб бўлмайди: Роман анчадан буён Европа томон юрмоқчи, у янги чақирув кутаяпти. Ўрунов эса ҳали савия жиҳатдан нисбатан пастроқда бўлса-да, потенциали юқори футболчи.\nЎрунов 2 миллион евродан қимматроқ турадими?\nОАВда турли рақамлар айланмоқда: кимдир 3,5 миллион евро нарх ҳақида гапирса, кимдир «Спартак»нинг 500 минг евро ёки «2+2» кўринишидаги трансфер таклифи ҳақида гапирмоқда.\nАниқки, «Уфа» Ўзбекистондан топган «жавоҳири»ни 500 минг еврога сотмайди. Зеро, 19 ёшли яримҳимоячи Россия Премьер-лигасининг «баҳор-ёз» қисмида ҳар томонлама катта ўсишга эриша олди.\nБироқ айни дамда Остонни 3,5 миллион еврога арзийди, дейиш ҳам жуда қийин. Сўнгги воқеалар ҳам юқори нархга қарши ишлайди: 1) пандемиядан кейин трансфер бозори ҳам кучсизланди; 2) ҳозирги кунда футболчи – легионер саналади ва қачон бу статусни бекор қилиниши номаълум. Ўзбекистон ЕОИИга аъзо эмас, бу иттифоққа кириши узоқ вақтни олиши мумкин. 3) Ўрунов майдонда катта фарқни кўрсата олмайди. У ишончли ва барқарор, бироқ ижрочи эмас, ҳал қилувчи вазиятларда ҳам якунловчи эмас.\nШундай экан, «Спартак» албатта, Ўруновни сотиб олиши мумкин, вақт ўтиши билан у ўйин жиҳатдан ҳам, нархида ҳам ўса олади. Фақат бу трансферга ёндашувда мувозанат бузилмаслиги шарт. Энг асосийси эса, «Спартак» раҳбарияти тушуниб олиши керак: ҳали ёш, ўсиши керак бўлган футболчини сотиб олиш аслида келаётган трансфер ойнасидаги бош мақсад ҳам, муаммоларнинг ечими ҳам эмас.\nТуркиялик мутахассислар гуруҳи Ўзбекистонга коронавирусга қарши курашда маслаҳатчи сифатида келишди\nТанзила Норбоевани табриклаймиз!


Ўзбекистонлик олимлар коронавирусга чалинганлар генидаги ДНК кетма-кетлигини аниқлади - Zamin.uz\n14:16 / 19.05.2020\nЎзбекистонлик олимлар коронавирусга чалинганлар генидаги ДНК кетма-кетлигини аниқлади\nИнновацион ривожланиш вазирлиги ҳузуридаги Илғор технологиялар маркази олимлари Ўзбекистондаги беморларда аниқланган SARS-CoV-2 коронавирусининг бир нечта штаммларининг ДНК кетма-кетлигини аниқлади.\n«Генотип таҳлили (генотиплаш) SARS-CoV-2 геномининг асосий қисмидаги мутацияларни аниқлаш учун муҳим воситадир. Маълумки, коронавирус ўзининг таркибий оқсилларини кодлайдиган генларга эга. Ушбу таркибий оқсиллар келажакда вакциналарнинг потенциал нишонига айланади. Шунинг учун таркибий оқсилларнинг ўзгаришига олиб келадиган вирусли РНК генларининг нуклеотидлар кетма-кетлигидаги ҳар қандай ўзгаришларни вакцина ишлаб чиқишдан аввал аниқлаб олиш жуда муҳимдир», — дейди Илғор технологиялар маркази директори ўринбосари Алишер Абдуллаев.\n«Биринчи босқичда SARS-CoV-2 коронавирусининг муҳим таркибий гени бўлмиш – N геннинг нуклеотид кетма-кетлигини аниқладик. Дастлабки таҳлил шуни кўрсатдики, нуклеотидлар позицияларидаги генлар кетма-кетлиги Уханда аниқланган коронавирус штаммининг референт геномидан фарқ қилади. Маълумотларнинг қиёсий таҳлили эса SARS-CoV-2 коронавирусининг ушбу турдаги мутацияга эга штаммлари Европада кўпроқ учрашини кўрсатди», — дейди Абдуллаев.\nШифрланган нуклеотидлар кетма-кетлиги тўғрисидаги маълумотлар халқаро маълумотлар базаси — Миллий биотехнологик ахборот марказига (NCBI) жойлаштирилган. Унда дунёнинг турли мамлакатларидаги турли организмлар тўғрисидаги маълумотлар илмий жамоатчилик учун очиқ тарзда сақланади. Келгусида марказ олимлари вирус юқтирган беморлардан тўпланган катта миқдордаги биологик материалларни таҳлил қилишни режалаштирмоқда. Мазкур таҳлил ва унинг натижалари Ўзбекистонда коронавирус штаммларининг тарқалиши даражаси, мазкур штаммларнинг касалликка чалиниш ва ўлим ҳолатига олиб келиш хусусиятлари ва патогенлиги тўғрисида маълумотларни тўплаш имконини беради.\nМарт ойининг охирларида Илғор технологиялар маркази олимлари коронавирусни аниқлаш бўйича тест тизими ишлаб чиққани ҳақида хабар берилганди. “Замин” янгиликларини “Инстаграм”да кузатиб боринг\nҲукумат таркибий бўлинмаларининг баъзи раҳбарлари лавозимидан озод қилинди\nВазирлар Маҳкамаси таркибий бўлинмаларига раҳбар ходимлар тайинланди


«Тоттенҳэм» ўз рекордини янгилади\n09:19 / 27.04.2017\n«Тоттенҳэм» футбол клуби АПЛнинг 28-тури доирасида меҳмонда кечган баҳсда «Кристал Пэлас»ни 1:0 ҳисобида мағлуб этди. Лондонликлар ушбу ғалаба туфайли 74 очко жамғаришди ҳамда турнир жадвалида етакчилик қилаётган «Челси»га (78) янада яқинлашиб олишди.\nШу тариқа, «Тоттенҳэм» АПЛда бир мавсум давомида қўлга киритилган очколар сони бўйича ўз рекордини янгилади (1992/93 йилги мавсумдан бошлаб). Клубнинг аввалги энг яхши натижаси 2012/13 йилги мавсумда қайд этилган бўлиб, унда «Тоттенҳэм» 72 очко билан бешинчи ўринни эгаллаганди. Шу билан бирга, Маурисио Почеттино жамоасида бу мавсумда янада кўпроқ очко жамғариш учун бешта учрашув бор.


ҲУМОЮН - Darakchi\nМУТОЛАА 11.10.2019, 14:48\nТабиб бемор ётган чодирдан чиқиб, икки букилганча, Бобурнинг ҳузурига кирди: ҳукмдор қўли билан ишора қилгач, тахт қаршисидаги гилам устига тиз чўкди. Гарчи ҳали гап бошламаган бўлса-да, табибнинг жим туриши, юзларидаги паришонлик ифодаси беморнинг аҳволидан дарак бериб турарди.\nБобур табибнинг тараддудидан сабрсизланди:\n– Мендан ҳеч нарсани яширмасдан, борини гапир, - деди.\nТабиб кўзларини ҳукмдордан олиб қочаркан, аранг тилга кирди:\nБобур унинг сўзларини шарт кесди:\n– Кўзимга тик қараб гапир!\nТабиб аранг журъатини тўплади:\n– Аълоҳазрат, беморнинг аҳволи оғир, очиғи нима дейишга ҳам ҳайронман. Бир қошиқ қонимдан кечинг, аммо... муолажадан наф чиқмас деб қўрқаман.\nЙигирма икки ёшли Ҳумоюн Бобурнинг тўнғич ўғли эди. Ҳукмдор ўғлига шу қадар боғланиб қолгандики, нафақат салтанат, балки ўз келажагини ҳам усиз тасаввур қилолмасди. Ҳумоюн хасталаниб қолганидан бери, Бобурнинг кўзларига дунё қоронғи бўлиб қолган, ҳаёт ўз маъносини йўқотгандек эди. Мамлакатнинг турли ҳудудларидан таклиф қилинган табиблар хастанинг дардига даво топишолмади. Ҳимолайнинг баланд қоялари бағридан терилган гиёҳлар, гуллардан тайёрланган малҳамлар ҳам фойда бермади. Ҳакимларнинг хатти-ҳаракатларига қарамасдан, Ҳумоюннинг аҳволи тобора оғирлашар, бу эса Бобурни янада ғамга ботирарди.\nСаройда ҳамма нарса ўз мувозанатини йўқотган эди. Бутун сарой аҳли шаҳзоданинг саломатлигидан хавотирда, бошқа масалалар хусусида ҳукмдорни безовта қилишни хаёлига ҳам келтирмасди.\nЗаҳарланганидан бери, ҳатто энг яқин одамларидан ҳам шубҳаланадиган бўлиб қолганди. Ҳаким чиқиб кетгач, Бобур ўғлидан хабар олиш учун унинг чодирига кирди. Бемор сўлғин нигоҳларини бир нуқтага тикканча ҳаракатсиз ётарди. Узлуксиз давом этаётган иситма Ҳумоюнни ҳолдан тойдирган, уни таниб бўлмас ҳолга солганди. Бир пайтлар юз-кўзларида ҳаёт шавқи тошиб турган йигитдан ном-нишон қолмаганди.\nОтасининг келганини пайқаб, Ҳумоюн бир қимирлаб қўйди. Лекин бошини ёстиқдан кўтаришга мажол топмади. Бобур ўғлининг ёнига тиззалаб, унинг қўлини кафтлари орасига олди, олов бўлиб ёнаётган бармоқларини уқалади. Йигитнинг чала юмуқ киприклари орасидан кўз ёшлари сизди. Ҳукмдор ипак дастрўмоли билан ўғлининг ёшларини артди.\nБобур ўғлининг кўзларида умидсизлик нишоналари кўриб, ичидан нимадир узилгандек бўлди. Ўғлининг аҳволи Аграга келган илк кунларда бунчалик оғир эмасди. Ўша кунларда шаҳзоданинг юзларида соғайиш умиди яққол сезиларди. Энди эса... Иситманинг таъсириданми, бемор тез-тез алаҳсирар, тушунарсиз гапларни гапирар, баъзан совуқ тер босар, юзи гоҳ оқариб, гоҳ кўкарар, ранг олар, бир муддат ҳушини ҳам йўқотарди.\nБобурнинг аёли Моҳим бегим ҳам ўғлининг бошидан бир қадам жилмас, кечаю кундуз беморга ўзи қарарди. Ўғлининг кўз ўнгида сўниб бораётганидан ўзини қўярга жой топа олмай турган ҳукмдор аёлининг мутеъ ва умидсиз қарашларидан баттар эзилди. Фақат Моҳим эмас, қизлари Гулранг билан Гулбадан ҳам эртаю кеч акаларининг боши узра парвона эдилар.\nТушдан кейин Моҳим бегимнинг илтимосига кўра, саройга Мир Абулқосимнинг келганини эшитиб, Бобур тахт томон юрди. Мир Абулқосим таниқли уламо бўлса-да, унинг маслаҳатлари ўғлининг оёққа туришига ёрдам беришига унчалик ишонмасди. Ахир манаман деган табиблар бирор чора тополмагач, у нима ҳам қила оларди? Аммо, чўкаётган чўпга тармашади, деганларидек, у ҳам озгина умид қилиш мумкин бўлган ҳар қандай чорани қўллашга шай турарди. Қолаверса, ўғлининг ғамида тунни кунга улаётган Моҳим бегимнинг раъйини синдиришни ҳам истамади.\nАбулқосим шоҳнинг юзидаги паришонликни дарҳол пайқамади ва гапни қисқа қилди:\n- Аълоҳазрат, бемор оёққа турмоғи учун бирор нарсани тасаддуқ қилиш керак бўлади.\nБобур ниманидир ўйлаётгандек жим турганини кўриб, шайхулислом давом этди:\n– Сизда бир қимматбаҳо олмос бор ди. Адашмасам, Иброҳим Лоди билан уруш пайтида қўлга киритилган. Ана ўшани тасаддуқ қилсангиз...\nБобур шу аснода хазинабонни чақириб, қимматбаҳо олмос – Кўҳинурни келтиришни буюрди. Хазинабон кўп ўтмай, олтин баркаш устидаги бежирим қутичани подшоҳга таъзим билан тутқазди. Олмос қутича ичида, қизил бахмал парчасига ўроғлиқ эди.\nШоҳ қутичадан олмосни чиқарди. Кейин уни диққат билан кўздан кечирди. Олмосдан таралаётган кўкиш нур бутун саройни ёритиб юборди. Бобур бир муддат тошга тикилиб турди-да, кейин бефарқлик билан яна қутига жойлади.\n–Шуни тасаддуқ қилишим керакми? – ҳукмдорнинг ўткир нигоҳлари қаршисида шайхулислом ўзини йўқотиб қўйди. “Шу баҳона у олмосга эга чиқмоқчи” деган ўй ўтди подшоҳнинг хаёлидан. Аммо, ўғли ўлим билан олишаётган пайтда у олмос учун қайғурадиган аҳволда эмасди.\n-Ҳумоюн дунё молига кўз тикмаган бўлса, унинг учун бу тошнинг қанчалик қиммати бўлсин?\nМир Абулқосим индамасдан таъзим бажо этди.\n-Агар ниманидир тасаддуқ қилиш керак бўлса, унда мен ўз жонимни ўғлимнинг сиҳати учун садқа қилганим бўлсин, – бир муддат жимиб, яна илова қилди: – Ҳумоюннинг менинг жонимдан қимматроқ хазинаси йўқ.\nМир Абулқосим ҳукмдорнинг бу қароридан сесканиб кетди:\n-Асло, аълоҳазрат, ўз жонингизни фидо қилманг! Мен шунчаки... назр-ниёздан кейин шаҳзодамизнинг саломатликлари яхшиланар, деган умидда айтгандим Ахир, сизсиз бу улкан мамлакатнинг аҳволи не кечишини тасаввур ҳам қилолмасмиз.\nҲукмдор оғир қўзғалиб, ўрнидан турди:\n-Мен қарор чиқариб бўлдим. Ўғлимнинг азобларига бошқа чидолмайман, – у тез-тез юриб хонадан чиқиб кетди.\nБоғда ботаётган қуёшнинг қизғиш шуъласи кузак баргларида акс этмоқда эди. Бобур боғ четидан оқиб ўтувчи ариқ бўйида таҳорат олди. Бошидаги тожни шоҳсупа устига қўйиб, оддий кулоҳ кийди. Эгнидаги заррин чопонини ҳам оддий яктакка алмаштирди. Кейин ўғлининг ётоғига қайтиб, унинг бошидан уч маротаба айланди ва қўлини фотиҳага очиб, нималарнидир пичирлади. Кейин қибла томонга қараб тўшалган жойнамоз устида икки ракаат намоз ўқиди. Икки тарафга салом бергач, яна қўлини дуога очди.\n– Улуғ Тангрим! Сен берган жонни ўғлимнинг тезда оёққа туриб келиши учун тасаддуқ қилмоқчиман. Ўзинг бу тасаддуғимни қабул қил. Унга юборган ҳар қандай азобларингни менга бер. Жигарбандимни бу оғир дарддан Ўзинг халос қил. Яратган Эгам, сенгагина ибодат қиламан. Сендангина мадад сўрайман! Ўзинг қудратингни кўрсат!\nБобур намозни тугатиб, ўрнидан турди. Елкасидан тоғ қулагандек енгил нафас олди. Узоқдан эшитилаётган мусиқа овозини эшитиб тўхтади. Ҳумоюн ётиб қолганидан бери қулоғига бундай товушлар кирмай қўйганди.\nОвозидан ёш эканлиги билиниб турган хонанда “Ҳумоюн” қўшиғини куйламоқда эди. Мирзо Мансур Табризий басталаган бу мақомни у илк марта бундан бир неча йил аввал Кобулда ташкил қилган бир зиёфатда эшитганди. Кейинчалик бу мақомда Насимий ва Навоийнинг ғазалларига басталанган кўплаб қўшиқлар ижро этилди. Бобур айнан “Ҳумоюн” мақомини тинглаш учун Мирзо Мансурни ўз гуруҳи билан саройга чақириб, инъомлар билан сийлаганди.\nЭнди устоз хонанданинг бевақт ўлимидан сўнг илк бор “Ҳумоюн” мақоми яна шундай маҳорат билан ижро этилмоқда. Гўёки, бу овоз ўтмишдан, тарихнинг сирли сўқмоқлари бағридан чиқар, бутун борлиқни ўз измига олган, Ер юзини дард-аламга буркамоқчидек бўларди. Уднинг бўғиқ садоси хонанданинг ҳазин овозини босиб кетгандек бўларди. Ўғли учун басталанган бу мақом нега бунча ғамгин чиққанини тушунмоққа ошиқар, ичига оқаётган кўз-ёшлари селида чўкаётиб, оҳангларнинг мавжида дунёнинг толеи, келажаги билан боғлиқ, унга ҳали маълум бўлмаган алланималар яширинлигини кўрарди.\nОй кечани кумуш рангга бўяганди. Бобур оғир қадамлар билан Жамна қирғоғига тушди. Ой ёғдусида сокин оқаётган дарё сатҳида ой парчалари маъюс тебранади. Ҳукмдор соҳилда ясси харсангтош устида ўтирганча, узун муддат сувдан кўз узмади. У кўпинча маҳзун дамларида шу ерга келар, сокин мавжлар билан жим сирлашарди. Аммо назарида сув бугун бутунлай бошқача тусда, бошқача кўринишда эди.\nХаёллар уни олис-олисларга олиб кетди. Самарқандни олиш чоғидаги курашлар, Кобулнинг фатҳ этилиши, Ҳиндистоннинг эгалланиши, Иброҳим Лодий билан жанг – барча барчаси кўз олдидан бирма-бир ўтди. Вақтнинг бу қадар тез ўтишига ишонгиси келмасди. У ҳам мана ҳаш-паш дегунча 47 ёшга кириб қўйибди. Назарида бу ҳодисалар кўз очиб юмгунча бўлиб ўтгандек эди.\n...Тун ярмидан оғганда ҳукмдорнинг аҳволи ёмонлашди. Бобур ҳеч кимга билдирмасдан, ўз ётоғига ётишни истаса-да, оғриқнинг зўридан кўзига уйқу келмади. Фақат бутун шаҳар тунни қора чойшабига бутунлай ўраган чоғда кўзларини юмди. Тушига Ҳумоюн кирибди. Фаришталар унинг атрофини айланаётган, қанотлари билан ўғлининг юз-кўзларини сийпалаётган эмишлар.\nТонг ёришганда, эрининг аҳволидан хабар топган Моҳим Бобурни кўрсатиш учун сарой табибига одам юборди. Аммо, Бобур уни қабул қилмади.\nШоҳ иситманинг ҳароратидан лаблари титраб, Ҳумоюнни сўради. Ўғлининг аҳволи яхшиланганини, дуолари Яратганга етиб борганини англади. Ўша куниёқ ҳукмдор оғир хасталигига қарамасдан, сарой аҳлини тўплаб, Ҳумоюнни валиаҳд деб эълон қилди ва салтанатни унга топширди.\nКейин унга тикилган нигоҳлар таъқиби остида аҳволига хос бўлмаган ўктам овозда атрофдагиларга мурожаат қилди:\n–Мени Кобулда дафн этасизлар!\nҲукмдорнинг овозида алланечук эминлик бор эдики, ҳеч ким бир оғиз гапиришга журъат қилолмади.\n...Бу ҳодисалардан уч кун ўтиб, Бобур уни зиёрат қилиш учун келган ўғли Ҳумоюннинг қўлида жон таслим қилди.\nБуюк ҳоқоннинг васияти орадан тўққиз йил ўтгачгина амалга ошди...\n8-10 февраль 2019,


Калифорнияда иссиқ об-ҳаво туфайли фавқулодда ҳолат жорий этилгани, Aнтониу Гутерришнинг қайта БМТ бош котиби этиб тайинлангани, Эронда президент сайловларида овоз бериш жараёнининг бошлангани ва бошқа янгиликлар — «Газета.uz» нинг жаҳон янгиликлари дайжестида.\nLotinchada 18 июн 2021, 22:18 Жаҳон\nКалифорнияда иссиқ об-ҳаво туфайли фавқулодда ҳолат жорий этилди\nАҚШнинг Калифорния штати губернатори Гэвин Ньюсом баъзи ҳудудларда ҳаво ҳарорати деярли 48 даражага (Целсий бўйича) кўтарилгани туфайли фавқулодда ҳолат эълон қилди. Таъкидланишича, аҳолининг кондиционерлардан фаол фойдаланиши туфайли давлатнинг энергия тизимига ортиқча юк тушиши хавфи мавжуд, бу эса тизимнинг ўчиб қолишига олиб келиши мумкин. Губернатор штат аҳолисини энергияни тежашга, хусусан, бир неча кун кир ювиш ва идиш ювиш машиналарини ишлатмасликка чақирди. Ньюсом, шунингдек, бензин ва дизель генераторлари каби захира қувват манбаларидан фойдаланиш билан боғлиқ баъзи атроф-муҳит чекловларини юмшатишга рухсат берди.\nЎтган йили ёзда аномал иссиқ об-ҳаво кузатилган пайтда Лос-Aнжелесда ҳаво ҳарорати 49,4 даражага етган эди. Ўшанда штатда электр таъминоти билан боғлиқ муаммолар пайдо бўлган. Маълумотларга кўра, 200 мингдан ортиқ калифорниялик 20 йил ичида илк бор бир неча кун давомида электрсиз қолган эди. — ТАСС.\nШунингдек: АҚШ президенти Жо Байден «Қулчиликни бекор қилиш миллий куни» тўғрисидаги қонунни имзолади, 19 июнь эса расмий равишда федерал байрам деб эълон қилинди. 16 июнь куни AҚШ Конгрессининг Вакиллар Палатаси кўпчилик овоз билан ушбу ҳужжатни қабул қилиб, имзолаш учун президентга юборган эди.\nФото: Жо Байден ҳужжатни имзолаганидан сўнг. EPA/Vostock-photo\nАҚШда қулларни озод қилиш тўғрисида Aвраам Линкольн (АҚШ 16-чи президенти) томонидан 1865 йил 19 июнда эълон қилинган.\nИспанияда ниқоб тақиш режими бекор қилинади\nИспанияда 26 июндан бошлаб COVID-19 пандемияси туфайли жорий қилинган ниқоб тақиш режими бекор қилинади. «Бу сўнги ҳафта. Яқинда юзларимиз ва кўчаларимиз аввалги қиёфасига қайтади», — деди бош вазир Педро Санчес. Санчеснинг таъкидлашича, мазкур ҳолат Вазирлар Кенгашининг навбатдаги йиғилишида, 24 июнь куни тасдиқланади. — Интерфакс.\nАввалроқ Франция ва Исроилда ниқоб тақиш режими бекор қилингани ҳақида хабар берган эдик.\nМолдовада 2025 йилгача Руминия билан бирлашиш режаси тақдим этилди\n«Руминларни бирлаштириш учун альянс» номли Молдова партияси Руминия билан бирлашиш режасини тақдим этди. Ҳужжатда Молдовани Руминия билан бирлаштиришга 2025 йилгача эришиш мумкинлиги белгилаб қўйилган. Ушбу партия 11 июль куни бўлиб ўтадиган муддатидан олдин парламент сайловларида иштирок этади. Партияда бирлашиш «Молдова ҳудудидаги турмуш даражасини тезда Руминиядаги турмуш даражасига яқинлаштиради», деб ҳисоблашмоқда. Сиёсатчиларнинг сўзларига кўра, 30 йиллик мустақиллик даврида Молдова Республикаси ўз аҳолисининг фаровонлиги ва хавфсизлигини таъминлай олмаган.\nБундан аввал «Молдова Ватанпарварлари» сиёсий партияси мамлакатнинг Россия Федерацияси таркибига қўшилиши масаласида референдум ўтказиш ташаббуси билан чиққан эди.\n2020 йилда қочқинлар сони 4 фоизга ошган — БМТ\nБМТнинг Қочқинлар бўйича Олий комиссари бошқармаси ҳисоботига кўра, дунёда уруш ва зўравонликдан қочганлар сони 2020 йил давомида 4 фоизга ўсиб, деярли 82,4 млн кишига етди. 2019 йил охирида ушбу кўрсаткич 79,5 млнни ташкил этган.\n48 млн киши ўз мамлакатида уйсиз қолган. Йил давомида уларнинг сони 2,3 млнга ошди, бунга, биринчи навбатда, Эфиопия, Судан, Саҳел, Мозамбик, Яман, Aфғонистон ва Колумбия мамлакатлардаги инқирозлар сабаб бўлган. Ҳисоботда таъкидланишича, уйларини тарк этишга мажбур бўлган одамлар орасида 42 фоизи вояга етмаганлар. 2018 йилдан 2020 йилгача 1 млнга яқин бола қочоқлиқ пайтида тўғилган. Шунингдек, ўтган йил давомида 3,4 млн қочқин ўз уйларига қайтган, яна 33,8 минг қочқин бошқа мамлакатларнинг фуқаролигини олган. — ТАСС.\nЭронда президент сайловларида овоз бериш жараёни бошланди\nЭронда президент сайловларида овоз бериш маҳаллий вақт билан 07:00 да бошланди. Сайлов куни республика ҳудудида 66,8 мингга яқин сайлов участкалари очилди. Эрон фуқаролари дунёнинг яна 133 давлатида 234 сайлов участкаларида ҳам овоз беришлари мумкин. Сайловчиларнинг умумий сони 52,31 млн киши.\nНомзодлар орасида қарорларнинг мақсадга мувофиқлиги бўйича Кенгаш котиби Моҳсен Резаи, Олий суд раиси Эбраҳим Раиси, парламент раиси ўринбосари Aмир Хуссейн Казизода Хошимий ва марказий банкнинг собиқ раҳбари Aбдолнасер Ҳеммати бор. Эроннинг амалдаги президенти Ҳасан Руҳоний ўз номзодини илгари сура олмайди, чунки у кетма-кет икки муддат бу лавозимни эгаллаб келган. — ТАСС.\nAнтониу Гутерриш БМТ бош котиби этиб тайинланди\nБМТ Бош ассамблеяси Aнтониу Гутерришни иккинчи муддатга жаҳон ташкилотининг бош котиби этиб тайинлади. Гутерреш БМТ Бош котиби лавозимига ягона номзод бўлган. Бош котиблик ваколати беш йиллик муддатга белгиланган. — ТАСС.


QIWI ҳамён нима ва ундан қандай фойдаланиш керак? — Teletype\nQIWI ҳамён нима ва ундан қандай фойдаланиш керак?\nКиви Шарқий Европадаги электрон тўлов тизимларининг энг кўзга кўринган вакилларидан биридир. VISA киви ҳамёнининг нима эканлигини, ҳамённинг кучли ва заиф томонларини, виртуал ҳисобдан қандай фойдаланишни кўриб чиқамиз.\nQIWI ҳамёни нима?\nФойдаланувчи рўйхатдан ўтгандан ва биринчи ўтказмани ўтказгандан сўнг киви ҳамёнидан фойдаланиш қанчалик қулайлигини тушунади. VISA QIWI Wаллет тизими нима эканлигини ва нима учун киwи ҳамёнига эҳтиёж борлигини билиб оламиз.\nQIWI - бу онлайн-банкинг билан таъминланган электрон тўлов тизими. Янги фойдаланувчи кейинчалик QIWI ҳамён рақами сифатида фойдаланиладиган телефон рақамидан фойдаланган ҳолда уланганиши мумкин. Ҳамён ҳисобига кириш ва бошқариш бир марталик СМС пароллари ёрдамида амалга оширилади. QIWI ҳисобварағидан Интернет орқали тўловларни амалга ошириш, қариндошларга ўтказиш, тўловларни қабул қилиш, валютани конверсия қилиш, тўловларни тўлаш учун фойдаланиш мумкин. Кўпинча утказмалар дарҳол амалга оширилади. Сиз тизимдан яширинча фойдаланишингиз мумкин. Шахсий маълумотларни юборишга ҳожат йўқ.\nQIWI афзалликлари ва камчиликлари\nQIWI тўлов тизими нима эканлигини билиб олгандан кейин, сиз рақобатчиларга нисбатан QIWI-нинг афзалликлари ва камчиликларини тушунишингиз керак. Aфзалликлар ва камчиликлар рўйхати онлайн шарҳлар ва шахсий фойдаланувчилар тажрибасига асосланган.\nБир дақиқа ичида янги ҳамён рўйхатга олинади.\nҲеч қандай жойга боришга ҳожат йўқ, бюрократик кечикишлар йўқ.\nСиз рўйхатдан ўтгандан сўнг дарҳол ҳисоб қайдномасидан фойдаланишингиз мумкин.\nСиз ҳамённи аноним равишда ишлатишингиз мумкин - сиз шахсни тасдиқлашдан ўтишингиз шарт эмас.\nҲисобни тўлдириш учун жуда кўп сонли терминаллар.\nБрендли терминалларда тўлдириш бепул амалга оширилади.\nТезкор пул ўтказмалари\nСиз уяли телефон ҳисоб қайдномангизни ёпиб қўйишингиз ва пулни ҳар икки йўналишда ҳам ўтказишингиз мумкин.\nAгар сизда профессионал мақомга ега бўлсангиз, сиз 600000 рублгача пулни сақлашингиз мумкин.\nХамёнингизда чекловларсиз пул ўтказмаларини амалга оширинг.\nЎзингизнинг ҳисоб рақамингизга машҳур рус банкларининг карталарини бириктириш жуда осон: Тинкофф, Aлфа Банк ва бошқалар.\nОнлайн харид қилиш учун қулай виртуал картани тезда чиқариш.\nТасодифий ишлайдиган хавфсизлик хизмати.\nНомаълум сабабларга кўра ҳамённи блокировка қилиш мумкин ва бундан кейин қулфни очиш бўйича ҳаракатлар бефойда.\nБлокланган ҳисобварақлардан пулни олиш қийин ва кўпинча имконсиздир.\nAгар фойдаланувчи фирибгарликда гумон қилинган ҳисоб рақамига пул ўтказган бўлса, мижознинг шахсий ҳамёни cаммернинг ҳисоб қайдномаси билан бир вақтнинг ўзида блокланади.\nХавфсизлик хизматига шахсни идентификациялашдан ўтиш учун яқинда ўтказилган операцияларнинг иқтисодий маъносини тушунтиришимиз керак. Ҳамкор терминалларидан тўлдирганда, 8% гача бўлган яширин комиссия бўлиши мумкин.\nAгар ҳамён очилган СИМ-карта фойдаланувчига берилмаган бўлса, уни блокировка қилиш ёки бузиш пайтида ҳисоб эгалигини исботлаш мумкин емас. Шунга кўра, ҳисобдан пул олиб бўлмайди.\nҲар 1-2 ойда бир марта, тўловлар амалга оширилмаса, оммавий узилишлар юз беради.\nРўйхатдан ўтиш бўйича кўрсатмалар\nAгар фойдаланувчи QIWI Wаллет ҳақида билса, асосийси бу нима, у нимада ишлатилиши, асосий ва яхши томонларини билиб, сиз ҳамённи яратишингиз мумкин. Жараён 1 дақиқа давом этади. Сизга фақат телефон ва Интернет керак: QIWI.com саҳифасида "Ҳамён яратиш" -ни босинг.\nШахсий телефон рақамингизни киритинг.\nУлар тегишли ойнага киритилган бошқарув пароли билан СМС-ларни кутмоқдалар.\nУлар катта ва кичик ҳарфлар, рақамларни ўз ичига олган кучли паролни таклиф қилишади.\nРўйхатдан ўтиш тугалланди - фойдаланувчи фойдаланишга тайёр универсал ҳамёнга ега.\nЭнди сиз қулай иш учун ҳамённи ўрнатишингиз керак.\nQIWI орқали пулни қандай чиқариш керак - асосий усулларнинг қисқача кўриниши Тизим пул олишнинг кўплаб имкониятларини тақдим этади. Aсосий йўналишлар:\nБанк картасига. Комиссия 50 рублни ташкил қилади. Пул ўтказмаси миқдоридан + 2%.\nПул ўтказмалари тизимлари орқали Яндекс.Деньги, PayPal, WebMoney, UnionPay).\nБошқа банкка. Комиссия 1,6% + 15 рублни ташкил қилади.\nQIWI билан тўловлар\nQIWI кундалик тўловларни амалга ошириш учун қулай воситадир.\nЭПСни сизга тўлашга имкон беради:\nкредитлар озиқ-овқат этказиб бериш;\nчет элдан сотиб олиш;\nўйинлар ва ўйин-кулги.\nБу тўловларни фақат Россия Фед. амалга ошириш мумкин.Лекин бизнинг худудда хам бу тўлов усулидан кенг фойдаланади.Хозирги кунда обменниклар орқали пулингизни Узкартангизга чиқариб олишингиз мумкин.\nСизларга хам бу хамёндан фойдаланишни тафсия қиламан.\nКаналимда сизларга барча пул топиш усулларини ўргатиб бораман\nМен билан қолинг ва хаётингиз ўзгариб боришини кузатинг. Каналим сизга фойда келтирмаса уни тарк этишга хали улгурасиз.\nDecember 2, 2019, 12:11


Самарқандда номаълум шахслар томонидан калтакланган фуқаро вафот этди\nСамарқандда номаълум шахслар томонидан калтакланган фуқаро...\n2018 йил 11 ноябрь куни Самарқанд шаҳрида яшаган М.О.тан жароҳатлари билан беҳуш ҳолда топилиб, касалхонага ётқизилган. Кўрсатилган тиббий муолажаларга қарамай у ўзига келмасдан вафот этган.\nОлиб борилган дастлабки суриштирув ишлари натижасида номаълум шахслар марҳум М.О.ни темир жисм билан уриб, тан жароҳати етказганликлари аниқланганди. Бу ҳақда Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар берди.\nҲолат юзасидан Ўзбекистон Республикаси Жиноят кодексининг тегишли моддасига мувофиқ жиноят иши қўзғатилган эди.\nКўрилган чоралар натижасида ушбу жиноятни Иштихон тумани Зарбанд маҳалласида рўйхатда турган, ҳозирда яшаш ва ишлаш жойини тайини бўлмаган Д.Р. содир этганлиги аниқланиб, қўлга олинган. Тергов ҳаракатлари давом этмоқда.


АҚШ қарори Хитой эътирозига сабаб бўлди\nАҚШнинг Австралия шимолига ўз ҳарбий-денгиз кучларини жойлаштириш режаси расмий Пекин томонидан хавотир билан қарши олинди.\nИкки кунлик сафар билан Австралияга келган АҚШ президенти Барак Обама Австралия Бош вазири Жулиа Гиллард билан ўтказилган қўшма матбуот анжуманида келаси йилдан Австралия шимолига Америка ҳарбий-денгиз кучларининг 250 нафар ҳарбийсини жойлаша бошлашини эълон қилди. Беш йил ичида АҚШ денгизчилари сонининг 2500 нафарга етиши кутилмоқда.\nОбаманинг таъкидича¸ Австралия шимолига ўз ҳарбий денгизчиларини жойлаштириш орқали АҚШ бутун Осиë-Тинч океан ҳавзасидаги хавфсизликни таъминлашга ҳисса қўшади.\n- АҚШ ва Австралия Тинч океан бўйида жойлашган икки давлат ва бугунги сафарим АҚШ ўзининг бутун Осиë-Тинч океан ҳавзаси минтақаси олдидаги масъулиятини кучайтираëтгани ифодасидир¸ деди президент Обама жумладан.\nАвстралияга ўз денгизчиларини доимий асосда юбориш режаси арафасида АҚШ Сингапурга ҳарбий кемаларини жойлаштириш қарорини ҳам эълон қилди. АҚШ нинг бу иккала ҳаракати минтақада Хитой ҳарбий таъсири ошиб кетаëтгани хусусидаги хавотирларга жавоб сифатида талқин этилмоқда.\nОбама Канберра билан тузилган келишув Австралияда доимий АҚШ ҳарбий базаси очилишини англатмаслигини таъкидлай туриб¸ айни пайтда ҳозирда Япония ва Жанубий Кореяда мавжуд Америка базаларига яқинроқ бўлиш мақсадида Австралия ҳудудидан транзит сифатида фойдаланишнинг кучайишини айтиб ўтди.\n- Денгизчиларимиз Дарвин орқали қўшма трейнинг ва машғулотлар учун навбатма навбат алмашиб турадилар. Ҳаво кучларимиз шимолий Австралия ҳаво майдонлари орқали қўшимча парвозларни амалга оширадилар. Австралия базаларида бўладиган бундай ҳаракатлар ҳарбийларимизни бир-бирларига яқинлаштиради ва ўзаро ҳамкорликни самаралироқ қилади¸ деди АҚШ президенти 16 ноябр куни.\nОбаманинг айтишича¸ икки давлат ўртасидаги ҳарбий ҳамкорликни кучайтириш Тинч океан ҳавзасидаги хавфсизликни мустаҳкамлашга хизмат қилади.\n- Бу минтақанинг аҳамияти кун сайин ошиб бормоқда. Келаси йиллар ичи бу ҳудудлар иқтисоди жаҳон иқтисодий ўсишининг асосий моторига айланади. Тижорат ва савдо кўлами муттасил кенгайиб бормоқда. Шу боис¸ нафақат бизнинг иттифоқимиз¸ балки бутун минтақа хавфсизлик архитектурасининг 21 аср талабига мувофиқ янгиланиши лозим¸ деди АҚШ президенти Канберрада ўтказилган матбуот анжуманида.\nБу келишувга эътироз билдирган Хитой Ташқи ишлар вазирлиги Австралия шимолига Америка денгизчиларининг жойлашувини “мақсадга кўп ҳам мувофиқ эмас” ва минтақадаги ҳамма давлат манфаатига ҳам мос эмас¸ деб баҳолади.\nЎз қўшнилари билан тинч алоқаларни мустаҳкамлаëтган Хитойнинг кучаювини олқишлашини таъкидлаган Вашингтон раҳбари Пекиннинг қисқа муддат ичида юзлаб миллион одамни қашшоқликдан қутқарганини "таҳсинга сазовор"¸ дея атади.\nШунингдек Обама¸ Осиë-Тинч океан ҳавзаси хавфсизлиги борасидаги ҳамкорликдан Хитой четда қолмаслигини ҳам қўшимча қилди.\nИкки давлат ўртасидаги ҳарбий ҳамкорликнинг 60 йиллигини нишонлаш мақсадида Австралияга сафар қилаëтган АҚШ президенти Обама пайшанба куни мамлакат парламенти олдида чиқиш қилади.